
INTRODUCERE 

Este ştiut că nu S e poate învăţa Credinţa Bisericii 
Ortodoxe de Răsărit printr-un studiu intelectual, ci numai 
prin trăire. Aceasta se găseşte nu în ştiinţa teologiei, ci în 
dumnezeieştile slujbe, în chilia călugărului, în rugăciunea 
unei femei oarecare, în moartea nepregetată a mucenicu- 
lui, în definitiv, în tot ceea ce trăieşte. Nu te poţi apropia 
de ea fiind în afară, ci doar fiind înăuntru. 

Biserica însăşi este conştientă de limitele actului de 
definire. Viaţa de credinţă nu se poate închide în formule. 
Conform concepţiei ortodoxe, creştinătatea este vieţuire, 
nu o învăţătură. Catehezele şi mărturisirile de credinţă au 
fost numite „scorneli de papistaşi mai mult smintitoare 
decât ziditoare. Singurele documente vrednice de crezare 
pe care se bizuie credinţa ortodoxă sunt Biblia, textele 
sfintelor slujbe, lucrările Sfinţilor Părinţi, precum şi 
hotărârile celor şapte sinoade ecumenice - mărturie 
deplină, o dată pentru totdeauna. 

De aceea, prezentarea credinţei şi a fiinţei Bisericii 
Ortodoxe de Răsărit nu poate fi decât una relativă. De la 
început, un asemenea lucru ar trebui să fie înţeles ca o 

formulare scrisă a concepţiei unei anume persoane, cu 
referire la anumite linii directoare din credinţa ortodoxă, 
şi în concluzie, limitată. Ca totalitate, Ortodoxia rămâne 
cu neputinţă de a fi definită sau descrisă, acest fapt fiind 
una din inevitabilele caracteristici de bază ale sale. Sper 
ca cititorul să aibă permanent în minte această situaţie. 




SCRIPTURA 

,,L^a început a făcut Domnul cerul şi pământul": o 
unitate închegată, o sinteză: duh şi materie. Cerul este 
îngerii, întreg tărâmul îngeresc, şi constituie Biserica 
nevăzută, cerească şi duhovnicească. 

Biserica pământească nu poate fî concepută fără de 
cea cerească, iar cea cerească fără de cea pământească. 
Biserica cerească este modelul primar al celei pământeşti: 
îngerii sunt fraţii noştri. Ei nu ne sunt vrăjmaşi, ci sunt de 
partea noastră; împreună cu ei cântăm noi cântarea 
nesfârşită a laudei - sfânt, sfânt, sfânt - şi împreună cu ei 
sărbătorim noi dumnezeiasca Liturghie. Pentru că hrana 
îngerilor este pâinea cea cerească: contemplarea lui 
Dumnezeu. 

Biserica a venit pe pământ odată cu Adam. Din 
preaplinul iubirii, şi din libera Sa voire a făcut Domnul pe 
om după chipul Său, aşadar cu libertatea voirii. De îndată 
ce omul, făptură nou-creată, a intrat de bunăvoie în corul 
îngerilor ca să cânte aceeaşi cântare, s-a întrupat şi 
Biserica duhovnicească. Biserica a primit să fie parte 
văzută şi parte nevăzută: duh şi materie. Grădina raiului 
este casa dintâi a Bisericii. 

Căderea în păcat a fost o întinare. Omul s-a întors de 
la lumină, de la iubire, de la viaţă: de la Dumnezeu. 
Urmarea pentru el a fost aşadar întunericul, păcatul, 
moartea. Sufletul lui s-a rănit, vrerea i s-a întinat. In locul 
domniei celor cereşti, a prins putere peste el ţărâna. A 
început să orbecăie pe un pământ blestemat. 

Dar felul firii sale, după chipul Domnului, nu 1-a 
părăsit de tot. S-a tot stricat, s-a tot dărâmat, dar a rămas 
ca o lege din adânc, o temelie din această fire. Şi tot aşa, 
vrerea omului, cu putinţa de a desluşi între bune şi rele, a 
rămas. Şi cu ea a rămas şi cinstea omului. 

Păcatul 1-a îndepărtat pe om de Dumnezeu, dar nu şi 
pe Dumnezeu de om. Legătura lui Dumnezeu cu omul nu 
s-a schimbat. El este dragostea: este veşnic şi neschimbă- 
tor. Şi în locul credinţei şi al dragostei pe care omul le-a 
pierdut, i-a dat nădejdea. 

In nădejde a tot trăit omul până acum, nădejdea îl 
ţine. De-a lungul întregului Testament al vremilor Vechi, 
Dumnezeu îl sprijină, îl creşte şi îi arată drumul: îngerii 
sunt trimişi cu dinadinsul să coboare şi înfăptuiesc astfel 
acea scară atotdreaptă de la pământ la cer. Fiinţa 
omenească slobodă s-a stricat, şi pe aceasta o vrea 
Dumnezeu tămăduită iarăşi din preaplinul iubirii. 

De la El răsare Mântuitorul şi lucrarea mântuitoare în 
semne, chipuri şi profeţii mereu noi: aşa ne ţine El să 
tragem nădejde. Arca lui Noe şi scara lui Iacob, povestea 
vieţii lui Iosif, stâlpul cel de nor şi şarpele de aramă, 
poarta templului lui Iezechiel, cei trei tineri în cuptor şi 

multe altele, toate caută fără de preget la lucrarea 
mântuitoare de la capăt. Legământul vechi îl cuprinde pe 
cel nou pe de-a-ntregul; la împlinirea timpului se ajunge 
la miezul lucrurilor. Dumnezeu şi omul se vor uni din 
nou, cerul şi pământul vor fi iarăşi una: duh şi trup: cele 
două naturi ale lui Hristos într-un singur ipostas. 

„Şi Cuvântul trup S-a făcut..." (Ioan I, 14). 
Dumnezeu adevărat şi om adevărat, Hristos a înmânat 
oamenilor voia lui Dumnezeu. I-a dat chip văzut. Am 
văzut slava Lui: în trupul Lui omenesc, în porumbelul 
care s-a pogorât peste El, în lumina de pe muntele 
Taborului, în pâinea şi vinul luate şi văzute cu ochii. . . Nu 
doar că a ştiut şi a cunoscut cele lumeşti, pe cele văzute, 
ci le-a şi sfinţit. Cu învierea trupului Său a stricat hotarul 
dintre viaţă şi moarte; cu înălţarea trupului Său la cer a 
unit El în chip văzut cerul şi pământul. 

Dar chiar dacă ne-am lipsit de prezenţa Sa pe pământ, 
totuşi El nu ne-a părăsit nici ca duh şi nici ca trup. In chip 
de limbi de foc cu totul văzute, a împărţit El Duhul cel 
chezăşuit, asupra Apostolilor. Nu precum unor feţe 
despărţite, ci în îngemănare de dragoste şi bună voinţă, ca 
adunare la rugăciune, (Ecclesia, Biserica) au luat aceştia 
dovada văzută a venirii Mângâietorului. A fost întâmplare 
o singură dată petrecută şi care nu se mai repetă. Şi de 
atunci trăieşte şi lucrează Duhul Adevărului, şi prin 
Duhul, Tatăl şi Fiul, în Biserică şi prin Biserică. In 
Biserica de pe pământ îşi săvârşeşte Hristos viaţa 
pământească: Biserica este trupul Său. 

Prin punerea mâinilor au dat apostolii mai departe 
acea stare deosebită pe care au primit-o de la Duhul; dar 
totodată au primit sarcina de a propovădui Evanghelia, şi 
chiar şi pe aceasta au dat-o mai departe. La început, au 
purces la aceasta prin viu grai. Dar mai apoi, tradiţia 
grăită a luat chipul cărţii: evanghelii, epistolii şi 
descoperiri s-au înscris în cărţi. Multă vreme cele 
povestite şi cele scrise au mers mână-n mână. Apoi s-a 
îndepărtat tot ce nu se potrivea cu conştiinţa Bisericii. Şi 
în fine, după 300 de ani, Biserica păzită de chiar Duhul, a 
alcătuit Sfânta Scriptură: după canon. Fără de canon nu 
avem Biblie, fără de Biserică nu avem canon; un adevăr 
repetat! 

La urma urmei, nu am avea nevoie musai de 
Scriptură. Dar întrucât avem un trup, înseamnă că avem 
nevoie de ea. Biblia, în întregime, este rodul lucrării 
trupului cu duhul împreună, al lui Dumnezeu cu oamenii, 
este o lucrare a Bisericii: o expresie văzută a cuprinsului 
ei. In Scriptură Biserica găseşte tocmai adevărurile care îi 
dau viaţă, şi pe care le înţelege ca pe cea mai mare 
comoară a sa. Biblia este cu alte cuvinte ivită din chiar 
inima noastră, pentru că noi alcătuim Biserica. Purtăm în 
noi şi păcatul strămoşesc şi rătăcirea prin pustie şi 
izbăvirea. 

Pentru creştinătatea ortodoxă, Biblia este izvorul cel 
sfânt, nemuritor şi de neînlocuit al Adevărului: Adevărul 
cel dezvăluit de Dumnezeu şi pus în literă. De la prima 
până la ultima pagină este vorba despre Adevăr şi Viaţă: 

despre Hristos. Aşadar, nu despre adevărul geologic, 
istoric sau ştiinţific, ci despre Adevărul Duhului cel 
atotcuprinzător: Adevărul Domnului şi al nostru, „tainele 
mântuirii". Acesta ne-a fost dat „spre învăţătură. " 
{Romani XV, 4) 

Hristos nu a lăsat nici fotocopii, nici stenograme, ci 
mai mult decât atât, o Biserică vie, trăitoare. Biserica I-a 
păstrat cuvântul, dar - în afară de câteva expresii - nu în 
graiul pe care El însuşi 1-a vorbit, ci în tălmăcire, adică 
luând alt chip. Şi tabloul vieţii Lui şi faptele Sale nu sunt 
predate nouă în proces-verbal amănunţit, ci la mâna-doua 
şi a treia, ,,aşa cum ni le-au lăsat cei ce le-au văzut de la 
început" (Luca I, 2). Aşa se cade înţelepciunii, că litera 
omoară, dar duhul dă viaţă, zice Domnul. 

Duhul nu e legat de nume, locuri sau de şirul anilor. 
El este viaţă. Şi chiar dacă nu Moise ar fi scris cele întâi 
cărţi, 1 dacă epistolele lui Petru nu ar fi chiar de la acesta, 
şi Evanghelia după Ioan nu ar fi scrisă chiar de el, acestea 
sunt lucruri cu greutate mai mică. Scrierile acestea nu 
pierd din autoritate sau autenticitate din această cauză. 
,,Sunt din Biserică, şi pentru Biserică este de ajuns". 
(Homiakov) 

Orice ortodox citeşte Biblia cu de la sine voie, pe 
limba lui. Dar cu firească smerenie, el îşi dă seama că 
judecarea faptelor după a sa cugetare pătimaşă nu îi e de 



1 în Suedia primele cărţi ale Vechiului Testament sunt cunoscute 
încă din şcoală sub denumirea de „ Cărţile lui Moise ". 

bună îndrumare: de aceea este nevoie de o privire mult 
mai cuprinzătoare, de experienţe acumulate, şi, mai mult 
de toate - de sfinţenie: de curăţia inimii, care te face să-L 
vezi pe Dumnezeu. Şi acest lucru, muritorul de rând nu 
îndrăzneşte să creadă a-1 avea. (Fapte VIII, 30-31) 

Dacă, în calitate de individ, omul nu deţine acest 
lucru, îl are totuşi în calitate de membru al Bisericii, - un 
mădular din trupul Domnului Hristos. In această postură 
omul are parte de experienţa de viaţă adunată a Bisericii, 
lumina ei desluşitoare, în integritate şi curăţie: de Sfânta 
Tradiţie. In măsura în care omul o urmează, în gând şi 
faptă, şi el poate să devină vas al înţelepciunii ei. 

Biblia nu este, cu alte cuvinte, singura sursă de 
adevăruri a Bisericii. Cuvântul viu este mai vechi decât 
cel scris şi trăieşte în continuare odată cu cele scrise, 
înainte ca tot ceea ce a făcut şi a spus Iisus să apuce să fie 
consemnat, cuvintele şi faptele Sale nu s-au pierdut. 
Apostolii au dat îndrumările lor nu numai în scris, dar şi 
prin viu grai (2 Tesaloniceni II, 15) iar Biserica a fost 
îndemnată să ţină seama de aceste învăţături. Şi aşa a şi 
făcut. Aceasta este Sfânta Tradiţie, care trăieşte în 
continuare în Biserică, din neam în neam. 

Scriptura şi Sfânta Tradiţie ţin una de alta şi se 
sprijină reciproc. Tradiţia dă viaţă celor scrise, este 
plămânul său. Fără acesta, Scriptura ar fi moartă: un 
obiect de disecţie anatomică. Cele două nu se pot rupe 
una de alta. Până la urmă, Scriptura este o tradiţie scrisă 
iar Sfânta Tradiţie este o scriere trăită. Iar Scriptura, 

Tradiţia şi Fapta nu sunt decât un întreg: Hristos Cel în 
veci viu. 

Hristos este Adevărul, ,, acelaşi şi ieri, şi azi şi în 
veci" (Evrei XIII, 8). El este dat odată pentru totdeauna, 
de neşters. Dar noi îl vedem doar o clipită, întunecat, „ca 
în ghicitură". Cu toate acestea, ni s-a dăruit nouă acest 
lucru, să vedem tot mai clar: Cel Ce nu ni S-a dezvăluit în 
prima evanghelie, S-a făcut desluşit în ultima dintre ele: 
abia aici auzim despre Cuvânt, abia aici, pentru prima 
dată, strigă Toma, cu toate necredinţele sale topite: 
„Domnul meu şi Dumnezeul meu! " 

Aşa a decurs. Adevărul s-a descoperit, fald cu fald, 
după cum singuri ne-am copt şi l-am putut accepta cu 
bună vrere. După cum apostolii şi bătrânii (presbyteroi), 
„împreună cu întreaga adunare" s-au strâns în Ierusalim 
pentru ca, în adunarea iubirii, să se hotărască dacă trebuie 
să se taie împrejur {Fapte XV, 1-15), tot aşa s-au adunat 
în continuare, urmaşii apostolilor, episcopii asupra cărora 
s-au pus mâinile celor dintâi, presviterii, adică preoţii, ca 
şi întreaga suflare, pentru a decide împreună lucruri 
importante pentru viaţa Bisericii. A fost mereu vorba de a 
urma Adevărul instituit de Duhul. Faptul că acest lucru s- 
a întâmplat, în ciuda tuturor împotrivirilor, ţine de aceea 
că Biserica nu a fost niciodată lăsată doar în seama celor 
lumeşti, a celor omeneşti. 

Firea omenească, după voinţa sa, joacă mereu câte o 
festă nouă în istoria Bisericii. Intre acestea putem vedea: 
bucuria stăpânirii şi a puterii, lăcomia şi fanatismul. Dar, 

prin norul gros de fum, josnicii şi sânge, răzbat totuşi 
razele Adevărului: hotărârile Sinoadelor - cuprinsul 
întregii creştinătăţi. 

Sinoadele au preluat sarcina de a păstra şi a stabili 
Tradiţia scrisă şi orală, au dat formă scrisă adevărurilor 
care doar prin Biserica întreagă se pot concepe, prin 
adunarea întru iubire a acesteia şi nicidecum din partea 
unui membru singular al Bisericii. Astfel au apărut 
dogmele Sfintei Treimi şi cea a celor două naturi ale 
Domnului Hristos. Acestea nu se pot înţelege cu gândirea 
omenească. Dar înţelegerea omenească nu are nici atâta 
putere şi nici atâta importanţă pentru a face un adevăr de 
credinţă dependent de ea. 

Hotărârile celor şapte sinoade ecumenice, recunoscu- 
te de către întreaga Biserică în catolicitatea (universalita- 
tea) sa, pot fi considerate ca o continuare a Sfintei 
Scripturi. Acestea zidesc pe aceeaşi Tradiţie trăită ca şi 
evangheliile sau epistolele apostolilor şi în acelaşi fel se 
sprijină pe temelia recunoaşterii de către întreaga 
Biserică. Prin aceasta şi-au însuşit o calitate de veşnică şi 
neştearsă îndreptăţire: sunt canonice. Canonicitatea: un fel 
de forme şablon, formulate cu conştiinciozitate de 
conştiinţa Bisericii. Dar în nici un caz legi, în accepţiune 
juridică. 

De aici face parte mai ales simbolul de credinţă 
niceo-constantinopolitan. La Sinodul din Efes, din anul 
431, acest crez s-a decretat de neschimbat, şi astfel rămas: 
neschimbat; singura formulare scrisă a credinţei în 

ortodoxie. începând din secolul al Vl-lea a răsunat 
neschimbat, zilnic, la fiece liturghie. El este şi rămâne 
coloana vertebrală a credinţei, pentru intruşi, neabordabil, 
dar un adevăr sublim şi de necontestat pentru credinciosul 
Bisericii sale. 

Această mărturisire de credinţă şi hotărârile celor 
şapte sinoade ecumenice, în afară de Scriptura însăşi, 
reprezintă stânca pe care stă credinţa Bisericii. Expresia 
scrisă a acestora apare mai ales în slujbele religioase, a 
căror formă finală s-a desăvârşit în aceste veacuri 
creatoare, cât şi în operele sfinţilor părinţi. Tot ce s-a mai 
scris sub formă de cateheze sau mărturisiri de credinţă - 
ca de exemplu cea a lui Petru Movilă, a lui Dositei, a 
mitropolitului Filaret, şi altele ca acestea - nu sunt perene, 
nu au o importanţă veşnică: au desigur o greutate, dar 
redau doar o formă scrisă a credincioşiei unui membru 
sau a unei comunităţi, la un moment dat. Aceasta se poate 
schimba, poate evolua: vorbeşte despre Adevăr, dar nu 
este Adevărul însuşi, cel descoperit de Dumnezeu în 
plinătatea Bisericii şi acceptat conştient de aceasta. 

Dogmele propriu-zise sunt puţine: adică nimic mai 
mult decât Crezul niceo-constantinopolitan. In afara lor 
există mult teren liber, lăsat în afara dogmatizării, ca de 
exemplu viaţa de apoi şi rugăciunile pentru cei răposaţi, 
rugăciunile către Maica Domnului şi către îngeri, tainele, 
împărtăşania. Aceste lucruri nu sunt delimitate şi 
încadrate fix într-o dogmă. 

Până la Sinodul al 7-lea (Niceea, anul 787) s-a stabilit 
principiul „Sfântul Duh şi noi, precum şi întreaga 
adunare": doar toată adunarea catolică (sobornicească) 
putea, în acelaşi duh, să decidă asupra problemelor care 
vizează întreaga creştinătate. Era un principiu sfânt, 
emanat de unitatea iubirii creştine: o oază de lumină într- 
un spaţiu plin de suferinţă, sângeros şi întunecat. 

Dar a avut loc o ruptură. O parte a creştinătăţii a 
introdus o adăugare la crez (Filioque - şi de la Fiul), ceea 
ce exprimă gândul că Duhul nu purcede de la Tatăl prin 
Fiul (Ioan XV, 26), ci de la Tatăl şi de la Fiul - ca şi alte 
învăţături şi tipic bisericesc nou adăugate, fără ca mai 
întâi să se capete acordul întregii adunări. In loc de acord 
general, a fost aşezată o singură persoană, episcopul 
Romei - Papa - ca fiind singură hotărâtoare absolută în 
problemele de credinţă ale întregii Biserici. Cu aceasta s-a 
negat principiul apostolic al sobornicităţii. Imediat, 
prăpastia s-a mărit, până s-a ajuns la inevitabila despărţire 
a creştinătăţii universale între Răsăritul ortodox şi Apusul 
papalităţii (în anul 1054), impregnată intens de ambele 
părţi cu suferinţe omeneşti şi interese pur lumeşti. 

Dar pentru că adunarea, care să cuprindă întreaga 
creştinătate, nu mai era posibilă, nu s-au mai putut lua nici 
hotărâri generale valabile. Urmarea firească a fost că s-a 
sistat formularea dogmatică. Această formă de transcriere 
a Sfintei Tradiţii a fost împlinită: după sfâtuirea lui 
Dumnezeu, în sarcina Bisericii a rămas doar veghea 
asupra acestora. 

Biserica ortodoxă Răsăriteană nu recunoaşte vreo 
adăugire sau schimbare (târguiala) în ceea ce priveşte 
cuprinsul şi formularea finală a adevărurilor de credinţă: 
Adevărul este unul, veşnic şi de nedespărţit. Ca urmare, 
strădaniile Bisericii trebuie să se îndrepte spre păstrarea 
cu sfinţenie a Adevărului creştinesc şi predarea nealterată 
a acestuia. Lui trebuie să i se apere curăţia şi să fie păstrat 
nepătat de alte amestecuri cu găselniţe omeneşti, de 
„ înţelepciunea" lumească şi de tot ce vine de la duhurile 
rele (Iacob III, 15). Orice încercare - de a-1 îndrepta după 
comoditate, după cerinţele timpului, sau de a-1 întina, 
îndepărta, sau de a descoperi noi „adevăruri" şi de a le 
acorda sfinţenie dogmatică, fără consultarea întregii 
creştinătăţi - nu poate fi considerată, din punct de vedere 
ortodox, decât drept mândrie nebună, profanare şi hulire a 
Duhului Sfânt. In această privinţă, Biserica ortodoxă este, 
în mod deliberat, conservatoare fără drept de apel. 

Faptul că nu se şterge, nu se mută, şi nu se clinteşte 
nimic din ,, hotarul pe care l-au aşezat strămoşii" 
(Deuteronom XIX, 14) este în sine o caracteristică specia- 
lă a Ortodoxiei: constituie baza ordinii canonice şi 
administrative. Şi nici o ispită lumească, nici vreo aşa - 
zisă benevolenţă, sau propunere de reformă, nu pot să 
determine creştinătatea ortodoxă să renunţe la chemarea 
sa, pe care o poartă deja în nume: să păstreze şi să 
vegheze asupra dreptei credinţe şi a dreptei măriri - în 
greceşte: orto doxia. Simţul păstrător a fost dintotdeauna 
viu. 

Prin „dreaptă", nu se are în vedere o noţiune relativă 
- singura dreaptă dintre mai multe posibilităţi. Biserica 
este şi rămâne una şi nedespărţită 2 : una sfântă, catolică 
(sobornicească) şi apostolească. Celelalte organizaţii 
religioase şi indivizi, având mărturisiri de credinţă 
alcătuite cu de la sine putere, se află în afara acesteia, ,,iar 
pe cei dinafară îi va judeca Dumnezeu" (1 Corinteni V, 
13). Şi, în general, conform ortodoxiei, parapetul omenesc 
nu duce la cer. Omul este limitat, dar acolo sus este 
nesfârşirea: libertatea iubirii, vie şi veşnic lucrătoare. 




2 în original odelbar. nedespărţibilă, indestructibilă, ceea ce redă mult 
mai exact acest atribut al Bisericii. în consecinţă Biserica nu se poate 
rupe, sparge, împărţi, (cămaşa lui Hristos sfâşiată, etc.), aşa cum 
greşit, după opinia noastră, se mai afirmă şi se înţelege în duh 
ecumenist, evenimentul de la 1054! 

BISERICA 

J_Joar pentru neputinţele noastre omeneşti ne-a dat 
nouă Hristos Biserica pământească. Faptul că trebuie 
organizată e numai o urmare a slăbiciunii omului. 
Biserica este guvernată de necesitate, precum este şi 
statul, cu legile şi hotarele sale. 

Dar chiar şi ca organizare lumească, Biserica are un 
singur cap: Iisus Hristos. „Nu avem un conducător 
lumesc... ci suntem uniţi doar în iubirea maicii noastre a 
tuturor" se spune în Epistola enciclică a Bisericii din 
1848. (§16) 

Şi: ,,la noi n-au putut niciodată, nici patriarhi, nici 
sinoade, să introducă lucruri noi, pentru că apărătorul 
religiei este însuşi trupul Bisericii, adică poporul însuşi, 
care vrea ca religia însăşi să rămână neschimbată..." 
(§17) 

O condiţie firească a unităţii întru iubire este ca 
nimeni să nu „domnească": nici laicii, nici preoţii, nici 
episcopii sau patriarhii să nu-şi hotărască ceva decisiv în 
Biserică, fără încuviinţarea întregii Biserici. Această 
rânduială a fost, este şi va rămâne normativă. 

Credinţa este descoperită celor simpli şi nu celor 
isteţi la minte şi inteligenţi {Matei XI, 25). Aşa că, 
episcopul învaţă de la ţăran, profesorul de la copil, copilul 

de la episcop - astfel caută fiecare să ia aminte la cele ale 
lui Hristos, care este ,, blând şi smerit cu inima" (Matei 
XI, 29). Doar cel mândru, bizuit pe înţelepciunea sa, se 
doreşte desprins de comuniune. Să luăm aminte! 

Duhul lui Hristos, al răbdării şi umilinţei, păstrează 
credinţa nestrâmbată şi de la acest duh se hrăneşte cu 
adevăr Biserica noastră. Acesta este legătura care uneşte 
mădular cu mădular, adunare cu adunare, neam cu neam. 

Vreo autoritate exterioară, formală, Biserica nu 
cunoaşte. Nici părinţii sinoadelor, nici apostolii, nici 
măcar Hristos însuşi nu sunt pentru Biserică ceea ce se 
numeşte în termen strict juridic, autorităţi. Unitatea 
Bisericii este o legătură de iubire, izvorâtă lăuntric; este 
adunarea acelor celule într-unui şi acelaşi trup: trupul lui 
Hristos. Vieţuim în acesta, din acesta, cu acesta şi acesta 
în noi. Biserica este „stâlp şi temelie a Adevărului" (1 
Timotei III, 15), ca urmare, nu mai e loc pentru o altă 
„autoritate" lumească. 

Patriarhul are rangul cel mai înalt. El se alege dintre 
episcopi, de către aceştia, de aceea el devine conducătorul 
lor şi acest titlu adăugat îi dă o autoritate administrativă. 
Insă bisericeşte vorbind, el rămâne episcop şi doar întâiul 
dintre cei de o seamă cu dânsul: primus inter pares. La fel 
ca şi celelalte ierarhii, imediat următoare: mitropolit şi 
arhiepiscop. 

Cele mai importante organe de conducere sunt 
sinoadele Bisericilor locale, ce pot fi alcătuite atât din 
preoţi, cât şi de laici, dar şi numai din clerici. Lucrurile de 

rutină se rezolvă de obicei de către conducerea biseri- 
cească, ce constă doar din episcopi, dar care poate să fie 
alcătuită şi din preoţi şi laici. Administraţia externă a 
Bisericii este foarte diversă, în funcţie de caracterul 
(etosul) poporului şi de conducerea statului respectiv. 

Ca organizare lumească, Biserica ortodoxă este o 
unitate colectivă: constă din mai multe Biserici locale. 
Acestea corespund, în cea mai mare parte, cu spaţiul 
locuit de un neam şi limba sa: slujba se ţine de obicei pe 
limba acelui neam, dar în câteva ţări slave se foloseşte la 
liturghie slavona, 3 o limbă slavă veche, care s-a format şi 
s-a păstrat doar pentru sfintele slujbe şi care este înţeleasă 
cu oarecare dificultate de cele mai multe popoare slave. 
Adică pentru un rus, slava veche este la fel de bine 
înţeleasă ca şi daneza pentru un suedez 4 . 



3 Printre alte denumiri încetăţenite ale slavonei amintim: limba slavă 
liturgică sau bisericească (denumire folosită în original în limba 
suedeză), limba bulgară veche (denumire folosită uneori în limba 
bulgară), limba slavă veche (denumire folosită în limba noastră, 
pentru cancelarie şi cult) (cf. Dicţionar Enciclopedic Român Ed. 
Academiei 1966). Este de presupus că aici, de fapt, se doreşte a fi 
exprimată ideea că o limbă cu adevărat liturgică ar trebui să fie 
sfântă, şi nu profană, părinţii Chirii şi Metodie având în vedere acest 
deziderat şi alcătuind, pe baza limbii slave vechi - graiul greco-bulgar 
- un limbaj exclusiv liturgic; de aici varietatea de denumiri şi 
dificultăţile inerente 

4 Neavând posibilitate de comparaţie pentru cititorul de limbă, 
română, celelalte limbi înrudite cu a noastră fiind mult mai deosebite, 
putem forţa şi afirma că un dialog este posibil între un danez şi un 

Fiecare Biserică separată a acestui întreg are o 
conducere a sa, de sine stătătoare. Acum există aproxima- 
tiv douăzeci de Biserici autocefale şi autonome de diferite 
neamuri şi care cuprind un total de 140 de milioane de 
membri 5 . 

Pentru anumite Biserici, conducător este un patriarh, 
ca de exemplu în Bisericile apostolice ale Antiohiei şi 
Alexandriei, sau cele doar cu puţin mai tinere ale 
Ierusalimului, şi a Constantinopolului, al cărei patriarh 
poartă denumirea de „ecumenic", ca o amintire a faptului 
că această Biserică a avut timp îndelungat rol de 
conducător. Aceste Biserici au fost timp de mai mult de o 
mie de ani înghiţite de teritoriul islamic; cu greu s-au ţinut 
în picioare. 

Biserica rusă şi, a doua ca mărime, cea română, sunt 
de asemenea patriarhate, la fel Biserica Serbiei şi 
Iugoslaviei. întâi stătătorul vechii Gruzii (Georgiei) se 
numeşte, încă de demult catolicos; Biserica Bulgariei este 
condusă de un patriarh, dar cea a Poloniei, de un 
mitropolit, în timp ce cea a Greciei, de un arhiepiscop. 

Cea mai mică arhiepiscopie autocefală este cea a 
Sinaiului, care are probabil o sută de credincioşi, cea mai 
veche fiind a Ciprului, care îşi numără anii de la apostolii 
Pavel şi Barnaba; cea mai nouă este a Finlandei cu un 



suedez, aceştia înţelegându-se aproape de perfecţiune, dar neputând 
să se exprime unul în limba celuilalt. 
5 Anul 1966. 

arhiepiscop, trei episcopi şi aproape 60 000 de membri. 
Astfel de comunităţi mici trebuie să se adreseze unui 
patriarh în cazul unor chestiuni sacramentale, sau pentru 
alegerea unui episcop, aşa cum este cazul pentru Finlanda 
şi patriarhul Constantinopolului. Aceasta se află sub 
jurisdicţia sa şi este autonomă, nu autocefală, adică: nu 
are întâi Stătător propriu, ci doar o conducere proprie. In 
mod formal acest lucru este de mare importanţă şi nu este 
totuna de care patriarh ascultă o Biserică. 

Ca membre ale Bisericii de Răsărit, dar ne-ortodoxe 
(heterodoxe) se numără şi Biserica din India, aşa-numită a 
lui Toma, cea din Siria, din Etiopia şi din Armenia, 
precum şi Biserica coptă din Egipt. Acestea recunosc 
crezul niceo-constantinopolitan fără alte osebiri, dar se 
dezic de alte lucruri într-ale credinţei. 

Legăturile Bisericilor locale cu statul au fost 
dintotdeauna şi sunt în continuare foarte schimbătoare. Nu 
există o regulă anumită. Variantele care s-au petrecut în 
timp nu se întemeiază nici pe dogme, nici pe un sistem 
definit, nici pe inerţie. Are loc doar o nouă încercare, 
printre multe altele, de a îndrepta această relaţie. Dar 
temelia acestei relaţii se află mereu în ascultarea pe care 
Mântuitorul a avut-o faţă de puterea romană şi în 
îndemnul apostolilor de a se încadra în ordinea lumească 
şi de a se ruga pentru mai marii acesteia. (Romani XIII, 
1-7 şi 1 Timotei II, 1-2) 

Biserica primară s-a rugat pentru prigonitorii ei - 
pentru împăraţii romani; la fel fac şi Bisericile locale de 

azi care îşi duc viaţa pe teritoriu musulman, chiar dacă 
până în zilele noastre au fost prigonite şi oprimate din 
greu, şi la fel şi în alte ţări duşmane creştinătăţii. Relaţia 
de putere a Bisericii faţă de lume este una contrară: cu cât 
o Biserică este mai prigonită şi cu cât va da mai mulţi 
mucenici, cu atât va fi mai puternică. Cu cât mai puţin 
recunoscută şi mai mult urâtă de lume, cu atât mai 
aproape se află de făgăduinţă (Luca VI, 22-23). In 
decursul istoriei, puterea lumească ba a ridicat Biserica şi 
mai sus - şi s-a folosit de ea ca de o armă politică -, ba a 
prigonit-o şi chinuit-o; fără să opună rezistenţă, Biserica a 
primit şi ungerea cu mir scump, şi scuipările şi bătăile, 
deoarece este însuşi trupul lui Hristos. 

O asemenea atitudine supusă, absolut firească din 
punctul de vedere al Bisericii, a dat naştere la multe 
abuzuri şi neînţelegeri: forma de conducere sinodală nu a 
putut fi păstrată întotdeauna pentru multă vreme. 

Dar toate abaterile de la rânduiala apostolică trebuie 
să fie înţelese ca nişte cătuşe provizorii, sau ca nişte 
malformaţii cauzate de agresiuni externe sau de 
neajunsuri în firea omenească. Biserica este supusă 
jocului de putere dintre bine şi rău, la fel ca şi omul. Ea 
trebuie să sufere şi să-şi nască fiii în dureri: Biserica nu 
este din lumea aceasta şi de aceea lumea o urăşte; aşa e 
scris. Trebuie să lupte, să fie prigonită şi urâtă, altceva nu 
s-a făgăduit. Şi aşa va fi până ce „Hristos îşi va fi pus pe 
toţi duşmanii Săi sub picioarele Sale. " (1 Corinteni XV, 
25) 

Diformităţile malefice nu au lăsat urme în dogme sau 
în reglementările bisericeşti. Fiinţa internă a Bisericii a 
rămas curată şi nealterată. Şi, ca dintr-o forţă interioară, 
Biserica s-a întors mereu la rânduiala firească, imediat ce 
cauza nefericirii a fost înlăturată. 

Dar, până la urmă, ar trebui să ne aducem aminte că 
organizaţia lumească nu e decât un înveliş trecător. 
Biserica nu este doar un fenomen istoric, ci mai ales unul 
supraistoric, atemporal: „nu avem aici cetate stătătoare, 
ci o căutăm pe aceea ce va să fie". (Evrei XIII, 14) 

Şi iată, Biserica este a - spaţială şi a - temporală - mai 
bine zis supraspaţială, acestea fiind, de fapt, adevăratele şi 
cele mai importante însuşiri ale sale. Cu toate acestea, ea 
nu trebuie înţeleasă ca o abstracţie, o idee, o noţiune. Este 
o realitate, având viaţă proprie, cu toate însemnele ei de 
conştientă vie. 

Orice viaţă este o taină inaccesibilă raţiunii. Doar 
suprafaţa biologic-istorică este desluşită: adâncurile 
dătătoare de puteri rămân ascunse. La fel şi cu Biserica. 
Ea este, în fiece clipă, atât moştenitoare cât şi 
transmiţătoare, atât păstrătoare cât şi dătătoare de har: 
trăieşte o permanentă desăvârşire. ,,înmulţiţi-vă!" a fost 
prima poruncă a lui Dumnezeu, pe care a dat-o întregii 
suflări; tot astfel se înmulţeşte neîncetat harul şi sfinţenia, 
darurile Duhului, atât în Biserica pământească, cât şi în 
cea cerească, la nesfârşit, către asimptoticul „fiţi desăvâr- 
şiţi... ". 

Câtă vreme darurile Duhului: credinţa, nădejdea şi dragostea, 
îşi găsesc încă locul în Biserică, aceasta se păstrează neclintită şi 
neschimbătoare. Nu se poate altfel. Biserica nu se poate altera şi 
nici îmbunătăţi. O Biserică „alterată", un trup „îmbunătăţit" al lui 
Hristos: pur şi simplu ceva de neconceput. 

Lucrarea de mântuire a Domnului este o lucrare întru iubire. 
Doar dragostea cunoaşte adevărul; puterea nu-1 cunoaşte. Iar 
Biserica este o putere numai în acel sens în care iubirea este 
putere, în care Hristos este o putere: puterea duhului. 

Libertatea este o condiţie vitală a iubirii, fiecare constrângere 
fiind otrava ei mortală. Dragostea şi libertatea sunt temeliile fireşti 
ale leacului mântuirii, leacul fiind Biserica. In Biserica Ortodoxă 
nu se poate concepe interdicţia scrierilor sau alte intervenţii în 
libertatea de cercare a duhului. 

In slujirea smerită, în vegherea nesilită şi plină de dragoste în 
jurul sfinţeniei lăsate de Părinţi şi durate pe darul Duhului, se 
ascunde temelia integrităţii şi a dăinuirii Bisericii. 

Nu se află aici nici concepte intelectuale, nici concluzii 
logice, nici hotărâri şi dispoziţii. Ci trăire: a iubi, a crede, a 
nădăjdui. 

Dar numai ceea ce este viu trăieşte. Doar cel ce a primit viaţă 
ştie ce înseamnă a trăi: trebuie privit dinăuntru pentru a înţelege. 
„Viaţa nouă", viaţa în lumină şi putere din preaplinul iubirii lui 
Hristos, în Biserica Lui, nu se poate înţelege dinafară, 
învăţată. Ea trebuie trăită dinlăuntru, experiată. 

CALEA MÂNTUIRII 

l^a şi Biserica şi întreaga creaţie, omul este o 
sinteză: duh şi materie. Nici aici nu are loc vreo înfrun- 
tare, sufletul şi trupul sunt împreunate, depind unul de 
altul şi se influenţează reciproc la bine sau la rău, până la 
moartea trupească. 

Dumnezeu a făcut pe om nu numai după chipul Său, 
dar şi „după asemănarea Noastră" (a Sfintei Treimi) 
(Facere I, 26). Aceasta înseamnă: Dumnezeu a făcut loc 
pentru propriul efort omenesc îndreptat spre desăvârşirea 
Treimii. Intre timp, omul a devenit, prin căderea în păcat, 
vrăjmaş lui Dumnezeu cu mintea sa, (Coloseni I, 21), dar 
vrăjmăşia este exclusiv de partea noastră, nu şi la 
Dumnezeu. De la începutul veacurilor, iertarea Sa este 
desăvârşită, neschimbătoare şi necondiţionată. Este mereu 
lucrătoare întru Hristos: „veniţi la Mine" sună revărsarea 
de iubire a Domnului. Omul în sine nu are de făcut decât 
o alegere: să urmeze chemării, sau să stea pe loc. 

Aşadar, stă în puterile noastre să ne împăcăm cu 
Dumnezeu. Dar fără de credinţă nu mai ajungem nicăieri: 
fără credinţă nici nu bănuim nevoia unei împăcări. 
Credinţa ne-a fost dată ca un fel de unealtă, sau ca un 
simţ, al şaselea, iar cheia acestuia este iubirea. Nădăjduim 
în ceea ce iubim, iar în ce nădăjduim, credem; ne putem 

îngriji de cele lumeşti, putem crede în „bunătatea lui 
mamona", sau putem să ne îndreptăm iubirea noastră - şi 
de aici şi credinţa - spre cele ale Domnului. Cea dintâi 
însemnează lipsirea de lumină, cea de-a doua deschiderea 
către ea. 

Dacă am ales lumina, atunci am ales calea cea 
strâmtă: va trebui să lăsăm toate (Matei XK, 29) şi să-L 
urmăm. Trebuie deci să ne străduim şi să înfrânăm 
nevoile trupului, acesta trebuie ,, chinuit şi supus robiei", 
(1 Corinteni K, 25-27), pentru a putea să-i învingem 
domnia, care ne apasă la pământ. Simţim o nevoie 
crescândă de a combate toate înclinaţiile noastre nefaste: 
credinţa şi faptele noastre sunt una - şi îşi pun amprenta 
pe toată fiinţa noastră, pe întreaga noastră viaţă. Ca şi fiul 
cel rătăcitor - această nevoie de ridicare din păcat - se 
scutură de înjosirea în care a stat şi începe periplul înapoi 

- atunci se grăbeşte şi Tatăl să-i iasă în întâmpinare la 
jumătatea drumului. Când facem un pas către Domnul, El 
face zece către noi, spun sfinţii părinţi. 

Mântuirea devine până la urmă un fel de lucrare - 
împreună: Dumnezeu lucrează creşterea, iar nouă ne 
revine arătura, grăpatul, plivitul. In sudoarea frunţii 
noastre vom lucra „ogorul inimii", îl vom uda cu lacrimi 

- acesta e miezul poruncii: pocăiţi-vă! 6 



6 în originalul grec al Evangheliei (Matei IV, 17): /letavoeiete. în 
limba greacă meta - nous are un înţeles mai larg, acela de 
transformare, prefacere - aici a omului: din cel vechi trupesc şi 
condamnat, în cel duhovnicesc, mântuit. în româneşte prin „pocăinţă" 
28 



D 



Pocăiţi- vă! - este poarta Evangheliilor. Dar nu se 
poate rămâne la un anume punct şi să încetezi a „te 
pocăi". Unde să fie acel punct? De aceea mântuirea este o 
cale, şi nici mai mult, nici mai puţin decât calea cea 
strâmtă. Este un proces continuu, la nesfârşit, nu se poate 
opri. ,,In nădejde ne-am mântuit" . (Romani VIII, 24) 

Starea pe loc este stricăciune, moarte. Dar mântuirea 
este mişcare: mişcarea neobosită din cele rele către cele 
bune, de la somnul morţii cel departe de Dumnezeu, la 
plinătatea vieţii şi autodăruirea iubirii pe „calea lui 
Dumnezeu" . {Facere VI, 9) Şi doar aşa, fără de cea mai 
mică bizuire pe inteligenţa sau puterile sale, poate omul să 
se ţină pe această cale şi să lucreze mântuirea sa ,, cu frică 
şi cu cutremur". (Filipeni II, 12) Omul nu se poate opri, 
nu poate zice: acum m-am mântuit. El se roagă 
necontenit: Doamne, mântuieşte-mă! Omul caută 
mântuirea, caută eliberarea din păcat, înaintează; aici se 
află viaţa. El merge înainte spre curăţie, spre lumină, spre 
Dumnezeu: acest lucru însemnează ,,Pocăiţi-vă şi credeţi 
în Evanghelie" (Marcu I, 15). Ţelul mântuirii este „fiţi 
desăvârşiţi precum Tatăl vostru cel ceresc desăvârşit 
este" (Matei V, 48). 

Dar acest ţel este de neatins! Tocmai de aceea este 
veşnic: reprezintă o mişcare fără de sfârşit, o tendinţă. In 



a ajuns cu timpul să se înţeleagă în mod curent, mai restrâns, doar 
procesul părerii de rău. In suedeză se spune goren băttring, lit. „faceţi 
îmbunătăţire", îmbunătăţiţi-vă. 

această tendinţă mântuirea şi sfinţenia sunt cuprinse, 
însăşi această tânjire a noastră după dezrobirea de păcate 
şi sfinţenie - „pentru a se asemăna Nouă" constituie 
scopul mântuirii. 

Atunci când domnia trupului se pleacă, iar voinţa de 
jertfire întru iubire - Hristos - devine forţa purtătoare a 
fiinţei noastre, atunci începe împărăţia fericirii. Atunci ni 
se acordă posibilitatea de a păşi peste hotarul de unde 
începe viaţa veşnică - pentru că viaţa veşnică nu este ceva 
ce se înţelege în timp sau spaţiu, ci este o stare sufletească 
veşnică, în împărăţia cea dinlăuntru. Cel ce cu adevărat 
,, crede în Fiul", care trăieşte şi se şi poartă aşa, „acela 
are viaţă veşnică" (Ioan III, 46) şi o va putea păstra şi 
după moartea trupească. 

Viaţa veşnică este astfel o urmare a strădaniilor din 
viaţa prezentă, şi nu o răsplată venită dinafară. Fericirea 
nu este o plată dată de Dumnezeu pentru că l-ai făcut 
voia, ci fericirea constă exact în acest lucru: a face voia 
Sa. Răsplata izbânzii este chiar izbânda asupra celui rău. 
Ţelul iubirii este chiar actul de a iubi. Răsplata dorinţei de 
jertfă este chiar actul de a te jertfi. Aceste lucruri sunt 
hotărâtoare în relaţia dintre Dumnezeu şi om. 

Moartea şi jertfa pe cruce nu ridică nici o pretenţie în 
ceea ce priveşte răsplata. împărăţia lui Dumnezeu este a 
milei, accesibilă tuturor, fără taxare. Păcătosul oarecare 
nu încetează niciodată a fi ţelul iubirii Domnului, oricât 
de împietrit ar fi el. Şi fără zăbavă, de cum începe să 
strige: Doamne, milostiv fii mie, păcătosului! păcatul lui 

încetează, ca şi cum nu ar fi fost vreodată. Omul s-a 
deschis iertării pentru veşnicie, pentru Milostivire. Este 
liber. Şi oricând ar sosi omul la Dumnezeu, la ceasul 
dintâi, sau în ceasul al unsprezecelea, primeşte aceeaşi 
plată, după cât de mare îi este putinţa liberă de a primi. 

Dacă omul întâmpină milostenia cu milostenie, e 
statornic în credinţă, rugăciune, dăruire către Dumnezeu 
şi aproapele, nu se dă grijilor, amărăciunii şi păcatelor 
dintru sine, acela va fi fericit, ,,că aceia se vor milui". 
(Matei V, 7). Acela va trăi fericirea cu prisosinţă, cu 
sporită credinţă, în pace lăuntrică şi iubire pentru 
Dumnezeu, pentru aproapele şi pentru toată făptura. Plata 
sa e crescătoare. Ea se măreşte odată cu setea şi foamea 
neostoită de Dreptatea lui Dumnezeu, care nu încetează 
nici măcar odată cu moartea. 

Dar decade înapoi în păcat, urmează pe loc pedeapsa, 
care este însăşi păcatul. Păcat înseamnă depărtarea de 
Dumnezeu: cu adevărat cel mai rău lucru pe lume şi 
singura formă de pedepsire de la Dumnezeu, pe care 
Dreptatea Lui o cunoaşte. Pentru că, precum prezenţa lui 
Hristos înseamnă biruinţă asupra necazurilor, a morţii şi 
nimicirea lor desăvârşită, tot aşa şi depărtarea de la El 
înseamnă frică, moarte, chinuri veşnice: plânsul şi 
scrâşnirea dinţilor. Şi cu cât mai mult ne rătăcim de 
Hristos, cu atât mai mare ne este durerea: devenim „fiii 
pierzării" . (2 Tesaloniceni II, 10) 

Nu este nici o clipă în care să nu cădem înapoi în 
păcat: aşa de tare s-a rănit omul în căderea sa. De aceea ni 

s-a dat Biserica văzută în ajutor. Aici este Hristos văzut şi 
prezent cu încredinţare, aici ne vorbeşte El „omeneşte, 
pentru slăbiciunea trupului nostru". (Romani VI, 19) 
Pentru că strădaniile noastre întru mântuire, îmbunătăţirea 
noastră, depind la fel de mult şi de trup şi de suflet: de 
omul întreg? 

De aceea avem Scriptura, dar de aceea şi Biserica, 
preoţii, şi slujbele duhovniceşti, icoanele, cântările, 
lumânările, posturile, şi mai ales Sfintele Taine. Acestea 
ne ajută să ne facem mădularele noastre ,, roabe dreptăţii" 
(Romani VI, 19), dau totdeauna puteri şi înnoire voinţei 
noastre de mai bine, ne duc la cunoştinţa slavei lui 
Dumnezeu şi ne ţin dorul, nădejdea, credinţa. Dobândim 
senzaţia încredinţată că „Hristos S-a coborât la noi pentru 
a ne înălţa", după cum se spune într-un text al slujbelor, şi 
că împărăţia cerurilor ne este aproape. 




7 Omul întreg, holist, unul din idealurile new-age-ului, ce devine 
utopic prin calea greşită aleasă de adepţi: neo-păgânismul a(nti)- 
hristic. 

CULTUL 

r rin Biserica pământească stăm în legătură cu cea 
cerească: se poate spune că Biserica de pe pământ este 
întruparea celei cereşti. 

Slujbele Bisericii, cultul, rânduiala liturgică, 
împreună cu toate vorbele lor sfinte şi cu toate alcătuirile 
şi rânduielile Bisericii, întrupează duhul: acestea sunt 
chipul văzut al celor nevăzute, precum au fost porumbelul 
peste capul Mântuitorului, sau limbile de foc pe capul 
apostolilor. Şi precum litera exprimă un sunet, cuvântul 
un gând, tot aşa şi cultul este expresia unui conţinut: 
desăvârşita cale a mântuirii. 

Sfânta Liturghie este o catedrală imensă în cuvânt şi 
faptă: săvârşite cu împreună lucrarea Duhului de mii de 
oameni în mii de ani. Textul se împarte în trei cicluri: al 
zilei, ce ţine de seara până seara următoare, având ca 
început tăcerea de dinainte de creaţiei, iar ca otpust, 
rugăciunea de mulţumire pentru jertfa cea fără de sânge; 
al săptămânii, ce ţine de duminică până duminica 
următoare - fiecare zi a săptămânii îşi are propria ei 
însemnătate - şi ale anului, care începe pe întâi septem- 
brie, prima zi a anului bisericesc, şi parcurge calendarul 
sfinţilor şi toate praznicele fixe anuale. Mai sunt şi 

praznicele cu dată schimbătoare: textele Postului Mare, şi 
cele pentru slujbele dintre Paşti şi duminica întâia după 
Rusalii. Toate aceste texte se împletesc într-o rânduială 
stabilită de tradiţie: ele sunt ca pietrele din zidurile 
catedralei. Şi doar întreaga tradiţie a Bisericii o poate 
schimba, nu oricine. 

Dacă am citi tot ce este scris pentru slujba unei zile ar 
putea lua până la 16 ore de citit repejor şi tare. Aşa de 
bogat este materialul. Dar aşa se face doar în anumite 
mănăstiri: de obicei nu se folosesc toate textele. O slujbă 
obişnuită durează două-trei ore. O slujbă se ţine de cu 
seară, iar continuarea şi încununarea ei, - liturghia -, se 
săvârşeşte a doua zi dimineaţa. 

încă de la primii creştini, ortodoxul stă în picioare la 
liturghie: conform acestui obicei, el este pelerin, drumeţ 
pe calea mântuirii, nu-şi lasă trupul leneş în comoditatea 
la care acesta îl trage. Ortodoxul stă înaintea Creatorului, 
Domnul şi Judecătorul său: el este ca un acuzat, pentru că 
ştie că greşelile sale sunt nemăsurat de mari. Dar Hristos 
1-a îndreptat; de aceea stă drept în picioare: cu Cel Ce S-a 
ridicat din morţi, stă drept. La prima vedere, stă la 
liturghie pasiv, dar, din când în când, se închină, cade în 
genunchi, uneori cu fruntea la pământ. îşi îngrijeşte 
„ţarina inimii sale", de acolo se roagă, împreună cu 
întreaga adunare. 

Rugăciunea este partea componentă cea mai de 
seamă a slujbei: slujba, de fapt, este alcătuită din 
rugăciuni. Rugăciunea umple în primul rând viaţa 

religioasă: doar prin rugăciune poate omul să-L cunoască 
pe Dumnezeu. Rugăciunea scaldă Biserica. 

Rugă în cuvânt, în cânt şi gest. Rugăciuni cu deosebi 
către Sfânta Treime, către Tatăl, către Fiul, către Sfântul 
Duh. Rugăciuni către Preasfânta Născătoare de 
Dumnezeu, către puterile îngereşti şi către toţi sfinţii. 
Rugăciuni citite din Psaltire, cântate de adunare în cor, 
cele rânduite a fi rostite de diacon în faţa mulţimii, şi 
rugăciuni cu glas, sau fără de glas ale preotului, mereu în 
numele întregii adunări, mereu în aceeaşi rânduială şi la 
vremea lor, hotărâte de Tradiţie. 

Rugăciuni străvechi, adesea cu origini legendare, 
iscate din nevoia de nestăpânit a Bisericii de a se ruga. 
Rugăciuni cântate sau rostite din vremea de aur a culturii 
bizantine, scrise de cei mai iscusiţi alcătuitori. Alte 
rugăciuni sunt luate direct din Vechiul Testament sau din 
Noul Testament. Psaltirea se citeşte întreagă în fiecare 
săptămână. 

Toţi se roagă împreună. Pentru pacea de sus şi pentru 
întreaga lume, pentru păstrarea unităţii de credinţă a 
bisericilor, pentru îmbelşugarea roadelor pământului, şi 
pentru mântuirea sufletelor noastre. Şi pentru toţi: pentru 
conducătorii bisericilor şi ai lumii, şi pentru cei umili. 
Pentru păcătoşi şi sfinţiţi, pentru cei bolnavi şi pentru cei 
robiţi, pentru vii şi pentru morţi, pentru toţi şi pentru 
toate. 

In Biserică trăiesc toţi: Dumnezeu este Dumnezeul 
celor vii şi cel ce crede în Hristos nu va muri niciodată 

(Matei XXII, 32, şi Ioan XI, 26). Biserica are în exclusi- 
vitate membri vii: mucenicii primelor ere creştine stau de 
vorbă cu patriarhii şi proorocii, iar nou-născutul are parte 
de aceeaşi sfântă împărtăşanie ca şi apostolii. îngerul său 
păzitor a fost creat „din începuturi" şi este membru deplin 
al Bisericii. Cu toţii trăiesc, se roagă şi II laudă pe 
Dumnezeu deopotrivă, în neîncetată simfonie. 

Biserica se roagă pentru cei morţi: cei adormiţi. 
Sufletele lor trăiesc în continuare în întuneric sau lumină, 
după starea în care s-au aflat când au lăsat trupul. Ele, fie 
continuă să tindă către lumina cea veşnică în apropiere de 
Dumnezeu, fie se usucă de setea cea chinuitoare care le 
ţine în afară de împărăţie, ca urmare a propriei lor nesăbu- 
inţe din viaţa pământească. Hristos nu ne-a lăsat o 
imagine desluşită asupra vieţii de dincolo, aşa că nu ne 
putem servi de aşa ceva. Toate învăţăturile despre un 
anume purgatoriu, indulgenţe, sau altele de genul acesta 
sunt total neacceptate. Dar Biserica are o credinţă tare în 
faptul că, prin rugăciune, cei morţi se află în legătură cu 
cei dragi de pe pământ, şi că aceştia au nevoie de 
rugăciunile noastre, de mângâiere şi de ajutor, şi care, ca 
şi noi, îşi continuă dezvoltarea sufletească în aşteptarea 
zilei judecăţii. De aceea, Biserica se roagă pentru păcatele 
celor decedaţi, pentru pacea lor în acel loc despre care nu 
ştim multe, dar unde „nu este durere, întristare şi suspin" 
şi unde au pus început bun în nădejde. 

„Doamne miluieşte!", cântă corul. Se repetă: 
„Doamne miluieşte!" Repetiţiile sunt specifice. In diferite 

circumstanţe, în anumite locuri din rânduiala slujbei se 
repetă scurta rugăciune de trei ori, de douăsprezece ori, de 
patruzeci, de o sută. Ele sunt bătăile la poarta mântuirii, 
făcute de cel ce se roagă mereu: pentru cel ce bate se va 
deschide. 

Şi în jurul său, rugătorul are un ,,nor de mărturii" 
{Evrei XII, 1). Mai întâi îngerii şi toate puterile cereşti, 
dar şi cei ,, care prin credinţă au biruit împărăţii, au făcut 
dreptate... au astupat gurile leilor... au fost ucişi cu 
pietre, au fost puşi la cazne, ...au pribegit în piei de oaie 
şi în piei de capră... ei, de care lumea nu era vrednică", 
{Evrei XI, 33-38) toţi sfinţii Vechiului şi Noului 
Testament. Ei ne înconjură văzuţi şi nevăzuţi - în icoane 
- şi prin rugăciunile lor ne întăresc în hotărârea ,,de a 
lepăda orice povară şi păcatul ce grabnic ne împresoară" 
{Evrei XII, 1). 

Sfinţii sunt, ca şi noi, membri rugători ai Bisericii, dar 
cu o credinţă şi putere mult mai tare decât noi. Prin 
acestea, ei se află aproape de faţa lui Dumnezeu şi de 
aceea se pot ruga pentru noi: ,,că mult poate rugăciunea 
stăruitoare a dreptului" {Iacov V, 16). Dar rugăciunea 
noastră particulară este slăbuţă şi mai mereu stricată. 

însăşi comuniunea cu sfinţii în Biserică este 
binecuvântată şi dătătoare de tărie. Nu numai că ne rugăm 
lor să ne ajute, ci ne rugăm şi împreună cu ei, alături de 
ei, în dragoste comună, în credinţă şi în speranţă, pentru 
că acolo unde dragostea lui Hristos sălăşluieşte, radiază 
împreună lucrarea tuturor acestora. 

37 



Sfântul nu este desăvârşit: desăvârşirea aparţine 
numai lui Dumnezeu. Sfântul merge pe acelaşi drum ca şi 
ceilalţi spre desăvârşire: aşa că faptele acestuia nu sunt 
prisositoare. Ci, precum şi cel mai păcătos membru al 
Bisericii are parte de Biserică, tot aşa el are parte de 
lucrarea sfinţilor, de mângâiere, de dăruire, de dragoste şi 
de binecuvântare. 

In mod deosebit, sfântul al cărui nume l-ai primit la 
botez, - dar numai unul - îţi stă în preajmă. Ca şi cum ai fi 
intrat în cămara puterii lui; numele exprimă o uniune, un 
fel de rudenie întemeiată pe dragoste. De aceea ziua 
onomastică este mai importantă decât cea de naştere: ea 
semnifică legătura cu Biserica cerească, este sărbătoarea 
sufletului, pe când naşterea este legată de cele ale 
trupului. 

Un loc aparte, mult mai presus decât toţi ceilalţi 
sfinţi, îl păstrează Maica Domnului: mărită Stăpâna 
noastră, Maica Domnului şi pururea Fecioară Măria. Ea 
este singurul membru al Bisericii lipsit de păcat, chiar 
dacă nu şi de cel strămoşesc; imaculata concepţiune a 
Născătoarei de Dumnezeu este necunoscută Bisericii de 
Răsărit. Lipsa păcatului (preanevinovăţia) de la dânsa este 
un fapt personal: un dar din mila lui Dumnezeu împreună 
cu auto-dăruirea fiinţei umane a Fecioarei. Dragostea ei 
de Dumnezeu a fost aşa de mare, încât a îndepărtat 
păcatul dinlăuntrul său: astfel a putut deveni preaplină de 
har. 

Aşa se face că Maica Domnului este modelul, 
mângâierea şi speranţa întregii creştinătăţi: cu ajutorul lui 
Dumnezeu, omul a putut atinge acea măsură a curăţeniei 
şi despătimirii şi se face vrednic de a primi pe Dumnezeu 
întrupat în sânul său, înnoind astfel făptura. După cum 
spun sfintele slujbe, Maica Domnului este „podul care ne 
duce pe noi de pe pământ la cer", şi printr-însa „ne-am 
îmbrăcat cu slavă". Cel netrupesc S-a întrupat într-însa; 
în sânul său a încăput Cel nemărginit, şi la plinirea vremii 
a născut cu timp pe Cel fără de timp. Aşa că ea este ,,mai 
cinstită decât heruvimii, şi mai mărită fără de asemănare 
decât serafimii": este mai presus decât îngerii tronului 
Dumnezeiesc, adică mai presus decât toate făpturile 
Bisericii pământeşti sau cereşti. 

Maica şi Fiul sunt nedespărţiţi: Maica - omul, şi Fiul 
- Dumnezeu şi Om. Aici este veriga de legătură, scara de 
la cele concepute la cele de neconceput, pe care a văzut-o 
Iacov în visul său, „cheia împărăţiei cerurilor". In Maica 
Domnului s-au unit cele de neatins: omul cu Dumnezeu, 
fecioria cu maternitatea. Ca om şi maică, priveşte la Fiul 
şi astfel la „sfatul cel de taină" al Treimii, dar o face 
numai prin dragostea sa curată de maică. Ca maică a lui 
Hristos, ea este maica Bisericii pământene: o ţine în 
palmele sale ocrotitoare, şi, în acelaşi timp, radiază de 
dragostea cea cerească şi de cele mai ascunse taine ale 
puterii de maică. 

Se roagă la Fiul său, Care este de asemenea Făcătorul 
ei: legătura ei cu creaţia este una de maică. In această 

calitate, ea este cea plină de milă, de compătimire, izvorul 
tăriei dumnezeieşti cel pururea lucrător în Biserică; 
rugăciunile sale merg înaintea îmblânzirii dreptului 
Judecător. Cel mai împietrit păcătos are într-însa în tot 
timpul o rugătoare la fel de caldă, ea este „pomul cel 
înfrumuseţat cu care se acopăr mulţi" şi „îmbrăcămintea 
celor goi". (Acatistul Maicii Domnului) 

Cel ce se roagă se simte căzut din nou în păcat: de 
aceea întârzie mai mult în faţa icoanei Maicii Domnului 
decât la alte icoane. Această icoană există într-o varietate 
mare de forme şi de vârste, dar toate izvorând din acelaşi 
duh: dragostea. Dragostea lui Dumnezeu pentru de om, şi 
a omului pentru Dumnezeu. 

Atunci când cel de al şaptelea Sinod (787) a 
recunoscut icoanele, a însemnat victoria principiului 
libertăţii: omului i s-a recunoscut dreptul de a îşi exprima 
dragostea şi rugăciunea în toate felurile lăsate de 
Dumnezeu. Nu numai în cuvânt şi sunete s-a acceptat 
descrierea şi chemarea către cele dumnezeieşti, ci şi în 
linii şi culori. In dragostea Sa pentru om, Dumnezeu a dat 
trup Cuvântului: în dragostea sa către Dumnezeu, încearcă 
omul să întrupeze netrupescul. 

,,Ca să văd frumuseţea Domnului" (Psalmi XXVI, 
8) . Faţa lui Dumnezeu - reprezintă un tablou în cuvinte; 
pentru a-i da formă s-au folosit litere şi tipare. Icoana, mai 
mult, este o imagine în imagine, pentru a-i da formă se 

folosesc linii şi culori, la fel ca şi litera, doar de altă 
natură. Icoana este un concept religios - şi o descoperire 
dumnezeiască - în linii şi culori. 

Dar în rugăciunea Tatăl nostru nu cuvintele disparate 
fac sfinţenia ei pentru orice creştin, ci conţinutul. La fel şi 
icoanele. Ele întrupează sfinţenia, şi de aceea sfinţenia le 
umple. Aceasta nu are de-a face cu lemnul sau vopseaua, 
adică materialul, ci cu subiectul reprezentării, cel pe care-1 
exprimă şi din care şi-au luat întrupare, aşa cum Dumne- 
zeu S-a întrupat în Fiul. 

Privim frumuseţea Domnului: şi nu numai cu ochii 
noştri sufleteşti, dar şi cu cei trupeşti, în Hristos. îl vedem 
în interiorul Bisericii, în potirul adus înainte, în pâinea şi 
vinul de după prefacere, vedem frumuseţea aceasta în 
cuvântul Scripturii şi în semnul crucii. La fel, o vedem în 
icoane. 

Există icoane făcătoare de minuni. La rugăciunea 
dinaintea lor s-au vindecat oamenii de boli, prin puterea 
pe care acestea o dăruiesc. Aceste icoane au, aşadar, 
aceeaşi putere ca şi cea a moaştelor de sfinţi şi sfinte, 
după cum aveau şi acele ,, ştergare sau şorţuri purtate de 
Pavel" (Fapte XIX, 12). Ca şi aceste pânzeturi, au şi 
icoanele şi moaştele parte de aceeaşi putere de viaţă 
dătătoare de la Dumnezeu; acestea au dobândit o legătură 
de nedesfăcut cu materia, făurindu-se astfel o sinteză vie: 
o expresie a sfinţeniei şi atotputerniciei Domnului. Astfel 
Biserica îngrijeşte şi slăveşte atât icoanele, cât şi moaştele 
şi le acordă semnul sfinţeniei. 

Din ocrotire şi dragoste se acoperă icoanele cu 
ferecătură de argint bătut cu piatră scumpă. Chipurile 
cioplite, în schimb, nu au dobândit vreun ecou în Biserica 
de Răsărit, fiind probabil simţite ca fiind prea trupeşti, 
prea lumeşti pentru a trage gândul către cele cereşti. Din 
acelaşi motiv nu se reprezintă nici Cel răstignit prin 
sculpturi prea ades, şi niciodată în reprezentările 
praznicale ale Răstignirii în Biserică. Orice naturalism, 
chiar dacă apare, este de import, străin de duhul 
ortodoxiei. Acesta tinde să se desprindă de cele prea 
accesibile, de bucuria simţurilor cea pătimaşă, pentru o 
contemplare mai desprinsă de teluric, pentru forme pe cât 
se poate de nepământeşti. 

Una din cele mai răspândite icoane, este cea a crucii. 
Crucea este la fel de preţioasă, la fel de sfântă, indiferent 
de materialul din care este făcută. Materialul dă forma 
îmbrăcămintei variate, în vreme de crucea este neschim- 
bătoare. Ea este semnul Fiului lui Dumnezeu: cel al 
slobozeniei şi al dragostei, semnul biruinţei vieţii fără de 
moarte, este o putere, un izvor de energie trupească şi 
sufletească. 

De la botez până în mormânt, credinciosul este purtat 
de crucea pe care o ţine la gât, pe trupul lui: îi apără şi îi 
încununează trupul, care este de altfel „templul Duhului 
Sfânt" (1 Corinteni VI, 19). Această cruciuliţă este cea 
mai mare avere a lui pe pământ: ea îi aduce aminte mereu 
al cui este şi pe cine slujeşte. De dragul acestei cruciuliţe 
mulţi au mers în mormânt; ea mărturiseşte: sunt creştin. 

Crucea de la gât este din material tare, dar chiar de-ar 
fi desenată sau doar un semn cu mâna, rămâne cruce. Cu 
mâna îşi însemnează credinciosul trupul său întreg: acest 
semn este o rugăciune fără cuvinte şi o lăsare în mâinile 
lui Dumnezeu cel biruitor: „întru acest semn vei birui". 
Crucea cuprinde mai mult decât ar putea spune cuvintele. 
Şi ea dăruieşte puteri, alungă duhurile rele. 

Atunci când îşi face semnul crucii la rugăciune, 
credinciosul nu poartă mâna oricum: el strânge degetul 
mare la vârf cu arătătorul şi cu mijlociul, în timp ce 
celelalte se îndoaie către palmă. Această punere împreună 
cuprinde însăşi o mărturisire: cele trei degete unite 
semnifică Treimea, iar celelalte două, cele două naturi ale 
lui Hristos. O simplă purtare a gestului aşadar, nu numai 
că împlineşte, dar şi înlocuieşte o lungă explicaţie în 
cuvinte. 

Toate cele ale trupului, nu numai limba, iau parte la 
rugăciune. Acolo unde nu mai sunt cuvinte, se iau 
atitudinile spre ajutor. Pe cel ce-1 iubeşti, îl săruţi. 
Ortodoxul sărută darurile de la Dumnezeu: sărută Biblia, 
potirul, crucea, icoanele. Pentru el, acestea nu sunt lucruri 
fără de viaţă, pentru că Domnul este veşnic viu, ele îl 
ajută şi îi mijlocesc cunoştinţa cu Dumnezeu: ele sunt vii, 
îi vorbesc despre Cel de viaţă dătător. 

Şi atunci, el cade în genunchi, cu fruntea la pământ, 
luând exemplul învăţătorului său: „cade cu fruntea la 
pământ" (Matei XXVI, 39). încărcătura gestului ţine 

acum de întregul trup: cu tot trupul său îşi exprimă 
rugătorul ceea ce simte toată fiinţa lui. 

Dar nu rămâne în această poziţie. Se ridică imediat, 
pentru că Hristos 1-a ridicat pe om: oricât ar cădea de 
mult, totuşi prin El se ridică din nou. Aceasta e 
încărcătura cea tainică a gestului, exprimată de flecare 
creştin, dar şi un Adevăr pentru toată creştinătatea. 
Particularul trece în comuniune: trăirile interioare ale 
persoanei sunt şi cele ale tuturor. „Nimeni nu se 
mântuieşte singur": comuniunea de iubire nu permite un 
gând potrivnic acestui adevăr. 

Fără de preget creştinul trebuie să-şi lase vechea 
fiinţă şi să-şi făurească una nouă. Mândria, trufia care 
înţepeneşte ceafa, trebuie stricată întâi de toate: doar 
aruncând cămaşa de forţă a celui plin de sine, poate omul 
să păşească liber, cum doar dragostea permite. Când 
creştinul muşcă ţărâna, rupe uscăciunea „mândriei" şi de 
aceea se ridică imediat, slobozit. 

Dar atunci când cuvintele şi gesturile nu sunt de 
ajuns, atunci când chiar trupul este greoi şi pune stavilă 
rugăciunii sale, atunci, chiar şi atunci, omul are putinţa de 
a folosi şi lucrurile din existenţa creată pentru a-L slăvi pe 
Creator. Flacăra lumânării de ceară, luminătoare şi vie, 
primeşte a fi expresia sentimentului rugător: aşa aş dori să 
fie inima mea către Tine, Doamne! Ceara moale şi curată, 
care vine din lucrul harnicei albine - dar vai, cât de 
trândav sunt eu! - lumânarea cea sveltă şi dreaptă, 
întruchipează ceea ce ar trebui să vină din interiorul rugii 

omului. Oricât de multe lumânări am aprinde, flacăra este 
una şi aceeaşi: focul cel nestins de la tronul lui 
Dumnezeu. Aceeaşi căldură, aceeaşi lumină, aceeaşi 
curăţenie avem în fiecare din ele. 

Cel ce se roagă aprinde o lumânare din cele deja 
aprinse şi o pune înaintea icoanei, se închină, îngenun- 
chează cu faţa la pământ. întreaga fiinţă, trup şi suflet se 
află în rugăciune, respiră şi trăieşte în ea: o trăire. Trăirea 
îţi dă experienţă, experienţa se îmbogăţeşte şi se aprofun- 
dează: aceasta te face mai iscusit şi mai încercat, şi 
acestea nu se pot dobândi decât pe acest drum. Viaţă din 
viată. 

TAINELE 

In ceea ce priveşte tainele, nu putem să luăm ca 
punct de reper decât experienţa, bază de cunoaştere, 
pentru că tainele sunt de fapt forma vizibilă prin care 
Biserica împarte harul nevăzut. Este de la sine înţeles că 
harul lui Dumnezeu nu depinde de mijloacele materiale. 
Dumnezeu nu are nevoie nici de slujbe, nici de rugăciuni, 
nici de taine. „înainte de a vă ruga Lui" trimite El harul 
peste toate cele. Dar noi, simţurile noastre, au nevoie de o 
întărire, o dovadă, o demonstraţie, şi aşa cum Hristos S-a 
folosit de mijloace senzoriale: punerea mâinilor, cuvânt, 
salivă, tină - în acelaşi mod poate şi Biserica Sa să 
utilizeze expresia exterioară. 

Se consideră de obicei a fi şapte taine, dar numărul 
lor nu este stabilit dogmatic: nu a fost hotărât de părinţii 
Bisericii la vreun sinod. Nu s-a stabilit nici „ştiinţa 
tainelor", fiindcă tainele rămân taine şi se întemeiază pe 
credinţa Bisericii, de netăgăduit, exprimată în cult. Le 
cunoaştem pentru că participăm la ele, nu altfel. 

Tainele sunt cu siguranţă cea mai importantă parte a 
cultului, „pulsul" acestuia. Forma rituală actuală a 
acestora este de neschimbat, conform aceloraşi principii 
ca şi ale slujbelor religioase: „Dar toate să se facă cu 
cuviinţă şi după rânduială" (1 Corinteni XIV, 40), care 

pun graniţa de netrecut pe care se sprijină rânduiala şi 
unitatea Bisericii. 

In taine se dezvăluie cel mai mult Duhul lui 
Dumnezeu, care pătrunde, sfinţeşte şi împlineşte făptura 
cu puterea Sa. Dar, asupra omului, puterea săvârşitoare a 
Duhului este dependentă de voia celui ce o primeşte. 
Harul nu sileşte libertatea şi nu se opune primirii 
conştiente. De aceea, lucrarea tainei depinde în cea mai 
mare măsură de persoana respectivă. Pentru cel indiferent 
sau îndărătnic poate fi spre păcat şi osândă, spre distru- 
gere, pentru cel credincios fiind însă totdeauna spre 
sfinţenie şi spre zidire. Şi la fiecare fapt de taină, trebuie 
spus că nu Cel neschimbat Se schimbă sub acţiunea 
harului, ci omul - şi anume în măsura în care acesta se 
pregăteşte pentru efectul tainei. 

In toate tainele se foloseşte semnul crucii ca mijloc, 
iar preotul ca mijlocitor - cu excepţia botezului de 
necesitate, care poate fi săvârşit de un laic, şi la 
hirotonirea preotului, la care mijlocitorul este episcop. 
Dar lucrarea este a întregii Biserici, împreună cu Tatăl, cu 
Fiul şi cu Sfântul Duh. 

De aceea preotul nu spune eu botez, eu vă căsătoresc, 
ci „Se botează robul lui Dumnezeu (N), se cunună 
ş.a.m.d. în numele Tatălui, şi al Fiului, şi al Sfântului 
Duh 9 ". Doar Dumnezeu însuşi posedă darurile, nu 



9 în legătură cu acest aspect trebuiesc menţionate următoarele. Cf. 
Î.P.S. Andrei în Spovedanie şi comuniune Alba Iulia 1998, p. 109: „în 

slujitorul nevrednic, preotul. Acesta nu este decât unealta 
mijlocitoare şi „ultimul dintre păcătoşi". 

Aceasta este cauza pentru care rugăciunile prevăzute 
nu sunt privite personal: întreaga Biserică le spune, prin 
gura preotului, şi nu preotul ca individ. Omul este sub 
vremi, glasul lui depinde de dispoziţii provizorii: este un 
păcătos şi de aceea tonul nu e niciodată deplin curat. Dar 
Biserica, inclusiv cea cerească, este dezlegată de tot ceea 
ce este prins în timp ori spaţiu, de limitarea „privată": este 
deasupra tuturor (supraindividuală). De aceea şi cititul în 
Biserică se supune legilor slujbei religioase: individul se 
subsumează întregului, trăirea individuală se pleacă în 
faţa adunării. Se citeşte „impersonal", recitativ. 

Botezul este taina care deschide poarta tuturor 
celorlalte taine. Conform obiceiului iniţial creştin, acesta 
are loc prin cufundare; spală trupul şi sufletul de păcat: 
cerurile se deschid ca şi la botezul Domnului în Iordan: 
omul se naşte din nou, iar balanţa se apleacă în favoarea 
sufletului. Fără să repună omul în mod mecanic în starea 
de dinainte de căderea în păcat, botezul oferă posibilitatea 
ca omul, după lucrarea şi propria sa voie, dezlegată de 
păcat, să se dezvolte duhovniceşte într-un sens nou. Cel 

cazul formulei de dezlegare a păcatelor în ortodoxie sunt cunoscute 
două variante: una indicativă, [eu.... te iert şi te dezleg] folosită în 
Biserica Română şi Bisericile slave, asemănătoare cu formula de 
dezlegare catolică, şi alta deprecativă folosită în Biserica Greacă [... 
să ţi le ierte Dumnezeu...]. Credem că aceasta din urmă este evident 
mai în duhul ortodox. 

nou botezat a încheiat un legământ cu Dumnezeu, a 
făgăduit intrarea într-o nouă viaţă de curăţire şi sfinţenie: 
a primit darul milei Domnului, şi „în Hristos s-a şi- 
mbrăcat". 

Dar după botez suntem aruncaţi în pustia ispitelor şi 
pentru a putea face faţă la făgăduinţa dată este nevoie de 
anume daruri. Acestea se acordă imediat după botez, prin 
acelaşi preot, prin taina mirungerii, care corespunde 
confirmării din Biserica romano-catolică, şi care provine 
direct din „punerea mâinilor" prin care apostolii au 
împărţit Duh Sfânt peste cei „erau numai botezaţi" 
{Fapte VIII, 15-17 şi XIX, 1-6) Atunci când cel miruns se 
bucură de pecetea darurilor Sfântului Duh, devine 
membru deplin al Bisericii apostolice şi al împărăţiei lui 
Hristos. 

In botez devenim creştini, în mirungere membri al 
Bisericii: din botez ieşim fără de păcat, din mirungere 
primim puterea să ne opunem păcatului. Dar înclinaţia 
spre păcat este aşa de mare, că oricum ne lăsăm imediat 
biruiţi de el. De aceea, am mai primit un remediu şi un 
sprijin în lupta cu cele rele din noi: taina spovedaniei 10 . 



10 Unul din cele două sinonime verbale desemnând „spovedanie" sau 
„mărturisire" în limba suedeză este sinonim şi omonim cu cel care 
desemnează acţiunea de „a trata" o boală, „a vindeca". De aceea, se 
va face referinţă mai jos, şi la taina Sfântul Maslu, la care are loc o 
vindecare trupească şi sufletească, spovedania fiind una exclusiv 
sufletească. 

O singură lacrimă, un singur suspin sau părere de rău 
în faţa lui Dumnezeu este de ajuns pentru a primi iertare 
deplină pentru orice păcat imaginabil. Dar pe deasupra 
trebuie ca noi înşine să fim conştienţi de păcat şi să-1 
destăinuim înaintea Domnului iertător. Aici ne ajută 
mărturisirea. Ne obligăm la cercetarea sinelui, la găsirea 
cuvintelor cu care să ne destăinuim cele mai ascunse 
focare de infecţie şi fără grijă să ne dezvăluim răutatea. 
Recunoaşterea păcatelor se face în faţa lui Hristos însuşi 
cu întreaga Biserică drept martor, sprijin şi ajutor, în 
persoana preotului. De aceea nu se intră în amănunte: nu 
este importantă descrierea faptelor, ci izvorul răului din 
interior. 

Prin puterea ce i-a fost dată de apostoli, preotul îl 
eliberează pe mărturisitor de păcatul său (Ioan XX, 23). 
Păcătuind faţă de Hristos, se păcătuieşte şi faţă de 
Biserică şi pentru că întreaga Biserică - întreaga adunare - 
iartă aici pe pământ, se iartă şi în cer, primind de pe 
pământ asigurarea. 

Păcatele nu se categorisesc: nu păcatele, ci părerea de 
rău este hotărâtoare. Şi toate păcatele, fără excepţie sunt 
iertate - păcatul împotriva Duhului Sfânt fiind de fapt 
împietrirea totală care face ca voinţa să nu mai lase 
păcatul şi ca urmare nu se mai poate ierta. In taina lecuirii 
se trece cu vederea tot trecutul. Curăţit şi cu puteri noi, cel 
care a primit-o poate merge mai departe. 

In anumite cazuri, preotul poate da celui ce se 
spovedeşte un aşa-numit canon (epitimie), sau nevoinţă, 

un fel de tratament, deşi nu se mai practică prea des acest 
lucru. 11 Canonul nu este considerat un mijloc de împăcare 
cu Dumnezeu, şi nici o pedeapsă, ci un medicament 
pentru păcătosul prea confruntat cu relele. Preotul este 
medicul investit aici cu prescrierea leacului amar, 
pacientul îl respectă sau nu, după cum doreşte: peste 
sufletul lui domneşte doar Domnul. 

Autoritatea duhovnicească de a săvârşi tainele i-a fost 
dată preotului prin taina hirotonirii, care se face prin 
punerea mâinilor episcopului. Episcopii la rândul lor sunt 
hirotoniţi de doi sau trei alţi episcopi, care, de altfel, 
reprezintă cea mai înaltă autoritate bisericească (Matei 
XVIII, 19-20). Din generaţie în generaţie, punerea 
mâinilor a continuat chiar din momentul în care Hristos i- 
a ales pe apostoli iar aceştia au hirotonit episcopi, preoţi şi 
diaconi prin punerea mâinilor. Episcopul primeşte astfel 
valoarea unui apostol, şi hirotoneşte preot pentru a-1 
înlocui, şi diaconi „pentru a servi la masă " {Fapte VI, 2) 
la împărtăşit. 

Preotul parohiei şi diaconul pot fi căsătoriţi ,, bărbat 
al unei singure femei" (1 Timotei III, 2 şi 12) deci nu 
recăsătoriţi, dar episcopul se alege dintre preoţii 
necăsătoriţi, adică monahi sau văduvi. 

în primul rând, preotul este săvârşitorul slujbei divine 
la altar, dar în acelaşi timp el este şi „păstorul turmei 
sale". El este invitat efectiv să predice măcar în fiecare 



1 ' Referire valabilă la spaţiul ortodox Apusean. 

duminică, dar adesea predica este uitată. 12 Slujba, cu 
textele sale pline de conţinut, care explică desluşit 
importanţa zilei cu duhul ei, în mai multe feluri, face ca 
uneori predica să fie aproape de prisos. 13 

Există seminarii de preoţi şi academii duhovniceşti, 
dar Biserica nu apreciază „ştiinţa lumească" necesară 
pentru a face un preot. Acestuia îi trebuie doar cel mai 
important lucru: harul Domnului, credinţă şi vrerea sa, 
deci şi un om fără şcoală poate deveni diacon, preot sau 
chiar şi episcop. 14 

Preotul, în calitate de trimis al episcopului, poate da 
binecuvântarea apostolică. Astfel, cel ce o primeşte sărută 
mâna care a dat binecuvântarea, deci nu mâna preotului, 
ci a apostolului, şi prin cea a apostolului pe cea a lui 
Hristos, şi nu numai mâna, ci şi crucea pe care mâna a 
executat-o prin aer: mereu crucea cea de viaţă dătătoare. 

In preoţia bazată pe continuitate apostolică, se 
păstrează plinirea Bisericii, chiar dacă nu şi puterea ei. 
Preotul este păstrătorul şi purtătorul darurilor Sfântului 
Duh în Biserică, oricât de nevrednic ar fi el, ca persoană 
particulară. Şi după cum Hristos Şi-a trimis pe ucenicii 
Săi doi câte doi, tot aşa, orice lucrare a Bisericii se face de 
către două persoane: episcopul sau preotul, şi ajutorul lui, 
diaconul. Doar la nevoie poate preotul să execute sfintele 



12 La noi această situaţie este rar întâlnită. 



13 Un punct de vedere cam exagerat; predica îşi are sensul şi rostul ei 
de neînlocuit. 

14 în principiu adevărat. 

slujbe singur, dar niciodată în lipsa a cel puţin un membru 
al adunării - „corul". Pentru că natura slujirii este dublă, 
în dependenţa celor doi se găseşte ascunsă comoara de 
dragoste şi smerenie: este darul pe care îl primeşte şi în 
acelaşi timp îl dă duhul Bisericii. Iar slujirea întru 
dragoste face puterea Bisericii. 

In taina cununiei, Biserica binecuvântează prin preot 
bărbatul şi femeia pentru viaţa lor împreună şi cheamă 
harul Domnului, care reprezintă un ajutor de neînlăturat 
pentru a se menţine curăţenia lor în sens creştinesc, atât 
sufletesc cât şi trupesc. Căsătoria a fost instituită de 
Dumnezeu: Dumnezeu 1-a făcut pe om bărbat şi femeie. 
In plus, aceasta este un tablou al relaţiei dintre Hristos şi 
adunare, şi „taina (mysterion) aceasta, mare este". 
(Efeseni V, 32). 

Credinţa este premiza căsniciei adevărate: imediat ce 
soţia devine pentru soţ una din femei, iar soţul unul din 
bărbaţi pentru soţie, relaţia „bărbat şi femeie" dintre ei se 
desface, şi devine doar aparentă. Necredinţa - adulterul - 
în căsnicie este singura cauză a desfacerii ei. (Matei V, 
32). 15 Biserica susţine deci, acest lucru, chiar dacă practic 
nu a fost foarte severă, atunci când unul din cei doi s-a 
lăsat pradă unor influenţe străine. 

Din secolul XIII s-a considerat că maslul este una din 
cele şapte taine ale Bisericii; aceasta se bizuie pe Epistola 



15 în practică se mai acceptă şi alte motive: trecerea la secte, 
sterilitatea, vicii şi păcate grave incurabile, etc. 

lui Iacob, capitolul V, versetul 14: „Este cineva bolnav 
între voi? Să cheme preoţii Bisericii şi să se roage pentru 
el, ungându-l cu untdelemn, în numele Domnului. " 
Fiindcă se vorbeşte de acest lucru de mai multe ori, 
această taină se săvârşeşte de mai mulţi preoţi, cel mai 
bine de şapte. Dar întrucât este greu a aduna atâţia preoţi 
la un loc, de obicei se săvârşeşte chiar şi de unul singur. 

„Şi rugăciunea credinţei va mântui pe cel bolnav" 
continuă apostolul Iacob, „şi Domnul îl va ridica şi de va 
fi făcut păcate, se vor ierta lui". Aşa şi nu altfel spune 
taina: se invocă putere de sus, pentru trup şi pentru suflet. 
De fiecare dată când omul se îmbolnăveşte, acesta poate 
lua puteri de la Sfântul maslu, care se poate repeta 
oridecâte ori este nevoie pentru una şi aceeaşi persoană. 
Maslul nu are de-a face cu „extrema unctio". 

Imediat după maslu, bolnavul obişnuieşte să ia şi 
Sfânta împărtăşanie. La fel se întâmplă şi după taina 
tămăduirii, a spovedaniei: rareori are loc fără a fi urmată 
de împărtăşanie; împărtăşania, deci, de obicei este 
precedată de mărturisire şi vindecare 16 . 

Taina împărtăşaniei (euharistia) este taina centrală în 
jurul căreia se unesc toate celelalte. Aici se întrupează 
legătura dintre duh şi materie, aici se uneşte nevăzut „Cel 
Carele pretutindenea este şi toate le plineşte" într-un 
punct central: pâinea şi vinul prefăcându-le întru trupul şi 
sângele lui Hristos. 



16 Vezi nota nr. 4 

Cu trup S-a urcat Hristos la ceruri şi sade trupeşte 
de-a dreapta Tatălui: trupeşte Se aduce pe Sine în jertfa 
cea fără de sânge pentru noi, şi este cuprins în Sfânta 
împărtăşanie care se uneşte cu trupul nostru. Acest lucru 
se săvârşeşte oriunde, oricând şi mereu, şi nedespărţit. 
Legăturile materiei se desfac de spaţiu şi timp şi întâlnesc 
dezlegarea întru duhul. 

Nu se caută şi nici nu se dă vreo explicaţie la aceasta. 
Aici nu mai încape discuţie cum că „de ce" sau „cum" 
sau „care e semnificaţia". Grăitor este că : Hristos a frânt 
pâinea şi a zis: Acesta este Trupul Meu, că a luat paharul 
şi a zis: Acesta este Sângele Meu. Aşadar este Trupul şi 
Sângele lui Hristos. Nu mai e nevoie de nimic altceva. 

Luaţi, mâncaţi, a spus El, şi: beţi dintru acesta toţi. 
Pentru cel credincios, o viaţă fără de împărtăşanie, este 
foamete şi moarte sufletească. Măcar o dată pe an, în 
Postul cel mare de dinaintea Paştelui, merge la potirul 
întins de preot şi are parte de sfinţenie şi de putinţa de a 
atinge viaţa veşnică. Copiii care au fost botezaţi şi care 
încă nu pot merge, sunt aduşi la altar înaintea porţilor 
împărăteşti, unde stă preotul. „Lăsaţi copiii să vină la 
Mine" - chiar şi ei au parte de Sfânta împărtăşanie. 

Cu o mică linguriţă împarte preotul împărtăşania, sub 
cele două forme ale sale: Trupul şi Sângele. Diaconul stă 
alături şi urmăreşte având grijă ca nimic să nu se 
răspândească, pentru că prefacerea a avut loc, indiferent 
dacă a fost consumată sau nu împărtăşania. 

Elementele care se aduc pentru aceasta sunt: vinul, de 
obicei roşu, de struguri amestecat cu apă, şi pâine dospită 
de grâu curat (artos), care se coace doar în vederea 
acestui lucru, sub formă de mici pâiniţe rotunde 
„prescuri" (prosforâ) - corespunzând pâinilor aduse de 
primii creştini la adunările lor, de frângerea pâinii întru 
dragoste creştinească. O amintire a acesteia este oferirea 
de anafura închinătorilor Bisericii, adică de pâine care nu 
a fost folosită, şi rămasă la sfârşitul slujbei. 

Sfânta împărtăşanie este punctul central al întregii 
Biserici: unirea tuturor ce dau şi primesc dragostea lor, 
întru Dumnezeul om şi omul îndumnezeit prin Dumneze- 
ul întrupat în om şi adus pentru noi. Biserica pământească 
şi cea cerească se unesc într-o singură cântare de bucurie: 
Sfânt, Sfânt, Sfânt... Aceasta este cea mai înaltă 
rugăciune: rugăciunea îngerească: lauda Domnului. 
Aceasta pătrunde toate sfintele slujbe: Slavă Ţie, 
Doamne. . . Aceasta este respiraţia Bisericii. 

Limitele dintre viaţă şi moarte, dintre clipa de acum 
şi veşnicie, dintre cer şi pământ, se desfac întru Hristos. 
Dumnezeu se face trupesc, omul se îndumnezeieşte. 
Acestuia i se oferă posibilitatea de a deveni iluminat nu 
numai sufleteşte, dar şi deplin trupeşte, ca întreaga lui 
persoană să aibă parte de Lumină. 

ÎMPĂRĂŢIA 

5 

r refacerea elementelor împărtăşaniei nu se face 
mecanic, brusc; aceasta este intim legată de fiinţa ome- 
nească a lui Hristos, şi nu se poate clinti din acest context. 
Prefacerea este o culme şi o împlinire a arătării dumneze- 
ieşti, care are loc mereu în Sfânta liturghie. 

Privirea se îndreaptă în sus. Cele pământeşti se pleacă 
şi devin fără de importanţă. Marta se dă înapoi, Măria iese 
înainte: ea a ales partea cea bună, care nu se va lua de la 
ea (Luca X, 42). Cele lumeşti, cuprinzând şi răutatea, sunt 
trecătoare. Doar cele cereşti nu se iau de la noi: doar Cel 
înviat dă viaţă veşnică. 

Iară şi iară Biserica trăieşte minunea învierii. Orice 
duminică este închinată învierii. Duminicile nu se înge- 
nunchează, aşa arată tradiţia, încă de la începuturi: pentru 
că iei parte la învierea Domnului. Este o întâmplare a 
prezentului: acum şi aici. 

Chiar acum şi chiar aici... Pătrunde în întreaga viaţă 
a Bisericii. Chiar acum face Domnul făptura, puternicul 
psalm 104 dând ritmul întregii zile liturgice la vecernie. 
Chiar acum şi aici se închid porţile raiului pentru om, şi se 
închid uşile la altar. Chiar acum şi aici se deschid din nou, 
când sosirea Luminii aminteşte aceasta în timpul 

liturghiei... Şi astfel se repetă întreg procesul de 
restabilire în liturghia zilnică. 

La fel şi cu sărbătorile de peste an. Naşterea şi 
Botezul Domnului, pogorârea Sfântului Duh, Bobotează, 
tăierea capului Sfântul Ioan Botezătorul - toate se săvâr- 
şesc în prezent, Biserica le trăieşte. Nu ca simbol sau ca 
imagine, nu ca o aducere aminte, ci ca pe nişte lucruri 
care se petrec cu adevărat aievea. 

Sărbătoarea sărbătorilor şi praznicul praznicelor: 
Pastele. Atunci se adună întreaga Biserică în templu, la 
miezul nopţii, la ora doisprezece, pentru a auzi vestea cea 
mare: Hristos a înviat! S-a postit patruzeci de zile; cu 
ramuri L-au întâmpinat pe Hristos de Florii la intrarea în 
Ierusalim, cu o săptămână înainte, şi de atunci au fost 
alături de El pe tot parcursul săptămânii mari, săptămâna 
patimilor: la cina cea de taină, la spălarea picioarelor, la 
trădarea lui Iuda, la batjocurile şi la răstignirea Domnului, 
la punerea Lui în mormânt, toate fiind slujbe mari, bogate, 
şi foarte asemănătoare celor descrise în Ierusalim încă din 
secolul IV. 

,, Hristos a înviat din morţi, cu moartea pe moarte 
călcând, şi celor din morminte viaţă dăruindu-le" cântă 
corul. „Hristos a înviat!" strigă preotul, şi: adevărat a 
înviat!" răspunde mulţimea, toţi cu lumânări aprinse în 
mâini. 

„Ziua învierii: să ne luminăm şi să ne veselim. Să 
spunem fraţilor şi celor ce ne urăsc pe noi, să iertăm 

toate pentru înviere, şi să strigăm: Hristos a înviat din 
morţi... " 

Cu bucurie ne îmbrăţişăm, în timp ce cântările 
urmează cu repeziciune una după alta. Aici nu mai e 
nevoie de argumente şi de explicaţii, e vorba doar de 
trăirea interioară, de trăirea colectivă, de a lua parte cu 
toată suflarea la duhul Bisericii. Chiar dacă înţelegerea 
omenească este limitată şi trecătoare. 

Dar sentimentul prezenţei nemijlocite se întinde de la 
înviere la zilele de apoi, până la venirea Domnului şi la 
ziua Judecăţii. Atunci, totul se va săvârşi la un semn: şi 
acest lucru va fi deja mâine, azi, acum, în clipa următoare. 
,,Că vremea s-a scurtat de acum". (1 Corinteni VII, 29) 
Nu mai e vreme, încă din timpurile apostolilor nu mai e 
vreme. N-avem timp niciodată. 

Cu trâmbiţa apocalipsei ţiuind deja în urechi, omul 
păcătos nu mai are nimic altceva de făcut decât să apeleze 
la mila Judecătorului revelat în Hristos. Cucerit, I se 
închină: ,JMiluieşte-mă Dumnezeule! " Psalmul 50 este cel 
mai învăţat dintre toţi. 17 

Şi ceea ce este deosebit, este că nădejdea în mila 
Domnului este biruitoare mai mereu. Cu toată anatema 
dată de cel de al cincilea sinod asupra lui Origen, (la anul 
553), care vorbeşte de mântuirea tuturor, chiar şi a 
diavolului, datorată dragostei Domnului cel atotţiitor, 
(apocatâstasis), în Biserică trăieşte în ascuns o asemenea 



17 în text Psalmul 5 1 

speranţă, care nu a fost înlăturată chiar de toţi teologii. 
Dragostea este până la urmă puterea covârşitoare, iar 
răutatea doar un segment temporar, osândită a cădea întru 
mila atotbiruitoare a lui Dumnezeu, chiar şi ea... „Ca 
Dumnezeu să fie toate în toţi" (1 Corinteni XV, 28). 

Dar şi acest ultim fapt, are loc acum şi aici: „s-a 
apropiat împărăţia cerurilor" Omul dobândeşte aceasta 
prin revelaţie, în imediata apropiere a Domnului: posesi- 
unea vieţii veşnice, începutul şi sfârşitul. 

împărăţia cerurilor o caută omul: aceasta este 
conţinutul şi lumina întregii lui vieţi şi punctul central. 
„Căutaţi mai întâi împărăţia cerurilor şi dreptatea lui şi 
toate acestea se vor adăuga vouă" (Matei VI, 33). Toate 
celelalte - însemnând orice ar putea ajuta creştinul şi 
întreaga Biserică pentru ca aici, pe pământ să poată căuta 
împărăţia cerurilor. Nici un fel de priviri rătăcite asupra 
intereselor de moment nu ar trebui, de aceea, să 
umbrească lucrul cel mai important: căutarea lui 
Dumnezeu, aflarea Lui. 

„Căutaţi mai întâi împărăţia Lui ..." după aceea, dar 
numai după aceea, ni se dau toate celelalte - în cantitatea 
şi sub forma pe care o consideră Domnul de folos pentru 
noi. Aceasta poate fi bogăţie, sau sărăcie şi nevoinţe; 



1 Aici libertatea de expresie teologică a lui Colliander pare că se 
apropie de periculosul prag al ereziei. „Reabilitarea" lui Origen a fost 
- şi este - un curent la modă în teologia contemporană. Hotărârile 
sinoadelor ecumenice nu sunt însă negociabile sau supuse cine ştie 
căror „nuanţări"! 

poate fi înflorire sau aparentă oprimare: ,, Dumnezeu toate 
le lucrează spre binele celor ce iubesc pe Dumnezeu" 
(Romani VIII, 28). De această idee este pătrunsă toată 
Biserica, de la rugăciunea smeritului în chilie, până la 
implicarea Bisericii în viaţa şi „politica culturală" sau mai 
bine zis, în cele lipsite de prezenţa ei. 

Pe aceeaşi piatră se întemeiază şi expresia cea mai 
înaltă a smereniei: viaţa monahală. Mănăstirea nu are altă 
menire decât aceea de a fi un loc retras pentru cel ce caută 
împărăţia cerurilor. Problemele sociale sau igienice nu 
sunt de interes, la fel ca şi cele pământesc-culturale: tot 
ceea ce are loc aici priveşte pe cel ce cu toată fiinţa caută, 
„însetează de dreptate", doreşte împărăţia şi Dreptatea, - 
dreptatea Lui, nu cea omenească. 

Mănăstirile păstrează în totalitate şi unitar - nu există 
ordine călugăreşti - regulile stabilite de VASILE CEL 
MARE cu idealul său monahal din secolul XIV: 
rugăciunea stăruitoare a ascetului depărtat de lume, care 
caută să urmeze lui Hristos şi renunţarea totală a voii sale 
pentru a obţine pe a Lui. Prin rugăciune şi înfrânarea 
cărnii - mai ales prin munca fizică şi prin ascultare, 
privegherea şi postul ca unelte, dar nu considerate ca 
datorie în sine, călugărul învaţă să se lepede de sine şi să 
îşi „urască" ,, chiar şi sufletul său însuşi" (Luca XIV, 
26). El înţelege că nu trebuie să se lase pradă plăcerilor 
extatice: acestea sunt considerate necuviinţe duhovniceşti. 
Este avertizat să nu primească vedenii sau glasuri de 
dincolo: cel mai adesea acestea sunt autoamăgiri, aduse 

de diavol. Stigmatizările sau altele asemenea sunt privite 
ca nesănătoase. Calea cea îngustă nu cuprinde altceva 
decât lupta, curajul, nevoinţa: nevoinţele crucii. Nici nu se 
aşteaptă la altceva. învăţătorii săi sunt marii nevoitori ai 
pustiei Egiptului, ai Siriei şi Palestinei, cu idealul lor frust 
şi treaz. 

Aceşti sfinţi părinţi din primele secole creştine şi 
ceilalţi inspiraţi scriitori de mai târziu, sunt citiţi cu 
ardoare nu numai de monahi, dar şi de toţi căutătorii 
adevăraţi. Cu smerenia şi blânda lor sfinţenie şi cu marea 
lor experienţă de viaţă aceştia sunt învăţători iscusiţi şi 
conducători încercaţi în aplicarea practică a mesajului 
Evangheliilor. Din momentul când s-au redescoperit în 
secolul XVIII, 19 tradiţia sfintelor nevoinţe, fie orală, fie 
scrisă, se întemeiază exclusiv pe aceştia. 

Şi ei învaţă că împărăţia lui Dumnezeu vine pe furiş: 
şi omul „doarme şi se scoală, noaptea şi ziua, şi sămânţa 
răsare şi creşte, cum nu ştie el". (Marcu IV, 27) Pentru că 
împărăţia cerurilor este aproape: ea „se află în voi" şi 
acolo trebuie să o căutaţi. „Ia-ţi curajul să intri în cămara 
cea mai ascunsă a sufletului tău şi acolo vei vedea cerul, 
fiindcă ele sunt una, şi dacă vei păşi într-una din ele le 
vezi pe amândouă. Scara împărăţiei este în tine, ascunsă 
în sufletul tău. " Aşa spune ISAAC ŞIRUL, probabil cel 
mai profund din aceşti sfinţi, şi coborârea în propria ta 
cămară sufletească şi lămurirea curată a ei, cu ajutorul 



19 în Apus. 

Domnului, din toate gândurile şi impulsurile stricătoare 
este „ştiinţa ştiinţelor şi arta artelor". Acesta este drumul 
către inima despătimită curat, care încă de pe acest 
pământ poate avea parte de hrana îngerească: 
contemplarea Domnului. 

Dar acest lucru se face în smerenie şi în ascuns, 
conştientizând propria greşeală. In fiecare moment 
cerşind în cea mai mizeră şi mai ruptă îmbrăcăminte, 
întinzând o mână şi suspinând: Doamne Iisuse Hristoase, 
Fiul lui Dumnezeu, miluieşte-mă pe mine păcătosul! Doar 
un asemenea om sărac cu duhul se poate apropia de sfânta 
împărăţie: pe el îl aud cerurile (lui îi aparţine împărăţia 
cerurilor. Acum şi pururea şi în vecii vecilor. 

RUGĂCIUNEA 

ULTIMILOR PĂRINŢI 

DE LA OPTINA 20 

Doamne, dă-mi ca întru liniştea sufletului să 
primesc orice-mi aduce ziua de azi. 

Ajută-mi Doamne să mă încredinţez cu totul voii Tale 
cu mine. Indrumează-mă şi sprijineşte-mă în fiece clipă a 
acestei zile. 

Orice mi s-ar întâmpla în ziua de azi învaţă-mă să le 
primesc cu linişte şi credinţă tare, că toate vin din voia Ta 
cea sfântă. 

Indrumează Tu gândirile şi simţirile mele în toate 
cele spuse şi făptuite de mine. Fă ca în faţa întâmplărilor 
neaşteptate de tot felul să nu uit că toate de la Tine sunt. 

învaţă-mă ca să-i socotesc pe toţi fraţii mei de aici cu 
dreptate şi înţelegere şi să nu supăr sau să chinuiesc pe 
nimeni. Dă-mi Doamne să duc greutatea zilei cu tărie şi să 
primesc tot ce vine în ziua aceasta. 

Indrumează Tu voia mea şi învaţă-mă să mă rog, să 
cred, să nădăjduiesc să iert şi să iubesc. 

Amin. 



20 Mănăstirea Optina a fost una din cele mai renumite din Rusia în 
sec. XIX. Acolo au vieţuit mulţi călugări îmbunătăţiţi, dintre cei mai 
cunoscuţi fiind Leonid, Ambrozie şi Nectarie. Acesta din urmă a 
murit în 1928 şi puţin după aceea s-a închis mănăstirea. Mănăstirea 
Optina s-a deschis din nou după căderea comunismului. 

CUVÂNTUL TRADUCĂTORULUI 

.Lucrarea lui Tito Colliander „Credinţa şi concepţia de 
viaţă ortodoxă" apărută în premieră în România, a văzut 
lumina zilei la Stockholm în anul 1951, sub titlul „Grekisk- 
ortodox tor och livsyn". Prezenta traducere s-a tăcut după 
ediţia a treia (1995, a doua ediţie 1966), şi a evitat deliberat 
titulatura de „greco-ortodoxie", deoarece aceasta sună 
nepotrivit în româneşte, fiind o terminologie ce nu lămureşte 
nimic pentru cititorul român, ajungând mai degrabă a-1 deruta. 

Ca şi cealaltă capodoperă a scriitorului suedez, „Calea 
asceţilor", apărută deja în două ediţii în România, şi lucrarea 
de faţă s-a adresat în primul rând publicului laic scandinav, 
urmărind a face cunoscute - aşa cum arată şi titlul - credinţa 
şi concepţia de viaţă ortodoxe, atât de puţin cunoscute şi 
exotice în acele ţinuturi. Misiunea ortodoxiei ruse, ce a dat 
atâtea roade în Occidentul secolului XX, a fost în Suedia 
extrem de firavă. Nici celelalte neamuri ortodoxe: greci, 
români, finlandezi, sârbi, etc. nu au reuşit o prezenţă mai 
notabilă, fenomen datorat unor cauze culturale-duhovniceşti 
mai complicate, a căror analiză nu interesează în iconomia 
prezentei lucrări. Dar, ca şi în cazul „Căii asceţilor" se poate 
constata, fără nici o exagerare, „sobornicitatea", „catolici- 
tatea" micului op, calitatea de a fi universal valabil în timp şi 
spaţiu. Cititorul laic ortodox român din anul 2002, mai ales 

din mediile citadine, va găsi (în cazul că este flămând şi 
însetat după cele duhovniceşti), o hrană duhovnicească nes- 
pus superioară surogatelor culturale, ce au venit în ultimii ani 
spre a amăgi potolirea acestui apetit. 

Datele biografice ale autorului au fost prezentate deja în 
postfaţa ultimei ediţii a „Căii asceţilor", nu le vom mai relua. 
Să amintim totuşi că, valoarea duhovnicească şi teologică a 
autorului este dublată de condeiul plin de talent al scriitorului 
şi graficianului. Şi acest lucru se simte în prezentarea atât de 
vie şi organică a ortodoxiei, ce evită accentele uscate şi chiar 
de-a dreptul plicticoase ale unor manuale şi catehisme orto- 
doxe contemporane, impregnate de duhul raţionalismului 
scolastic şi al protestantismului. Nu vom găsi deci definiţii, 
întrebări şi răspunsuri, ci o hrană vie, cu sigur efect de durată. 

Pentru cei ce se vor convinge în urma lecturii că aşa stau 
lucrurile, recomandăm cu tărie a trata această carte ca pe 
„volumul T\ sau introductiv, iar „Calea asceţilor" un fel de 
„volumul II" avansaţi. Este o recomandare personală ce nu 
aparţine expres nici autorului, nici editorului suedez, dar care 
nu urmăreşte în nici un caz interese străine celor duhovniceşti. 
Cele două lucrări, mici în volum dar mari în conţinut, se com- 
pletează de minune, lucru uşor de constatat, datorită duhului 
comun ce le străbate: acela al mănăstirilor Optina şi Valaam. 



Preot Dan Bădulescu 

